Эрон олий ўқув юртлари\nSaturday, 21 May 2016 11:23\nБугундан бошлаб радиомизнинг жума кунлари бериладиган оқшомги дастурлари орқали “Ахборот воситалари ва уруш” унвонли туркум суҳбатлар ўрнига ” Эрон олий ўқув юртлари билан танишамиз” рукни остидаги янги эшиттиришларни эфирга узатишни бошлаймиз. Бизни тинглаб боринг.\nЭрон тамаддуни тарихини кўздан кечирсангиз, илм ва фанларга қўшган эронликларнинг салмоқли ҳиссаларини яққол сезасиз.Эрон юртида на фақат жангчилар ва оламни фатҳ этувчилар, балки буюк мутафаккир ва донишмандлар ҳам етишиб чиққан ҳамда узоқ муддатлар давомида улар дунёнинг ўзларининг тафаккур ва илмлари таъсири остида қолдиришган. Мазкур юртнинг тарихидан маълумки, Эронда йирик ва қудратли давлатлар ташкил этилиши билан маданият, илм ва адабиётга катта эътибор қаратиларди ва таълим бериш муассасалари шаклланарди. Айрим тарихий манбаларга кўра, “Жунди Шопур” дунёнинг энг қадимий олий ўқув юрти ҳисобланади. Мазкур марказ дунёнинг энг қадимий ва муҳим таълим ва тадқиқот муассасаларидан эди. Унда кўплаб донишмандлар ва шифокорлар таълим бериш ва даволаш ишлари билан шуғулланишган. Шу сабабдан Эронни жаҳон илмларини ривожланитиришда пешқадам бўлган юртлардан бири ҳисоблашади.\nБиз “Эрондаги олий ўқув юртлари билан танишамиз” рукни остидаги эшитиришлар орқали мазкур мамлакатда илмий марказлар ва университетларнинг ташкил этилишининг тарихи ҳамда уларнинг қандай кенгайиб боргани ва бугунги кунда Эрондаги таълим тизими тўғрисидаги маълумотлар билан сизни таништириб борамиз. Суҳбатларимиз давомида Эрондаги энг асосий ва йирик университетлар ва унда таҳсил олаётган хорижий талабалар ҳақида ҳам маълумот берамиз.\nҚадимдан қолган турли ва тарқоқ манбаларда ёзилишича, қадимги Эронда олий таълим бериш марказ ва тизимлари мавжуд бўлган. Масалан, Ахамонийлар ҳукумати даврида билимдонларни тарбияловчи махсус мактаб ва умумий мактаблар бўлган. Ахамонийлар шоҳларидан бири Дориюш даврида “Сайин баср” номли тиббиётга ихтисослаштирилган мактаб, шунингдек, Рай, Озарбайжон ва Балхда бошқа олий мактаблар мавжуд бўлган. Сосонийлар ҳукмронлиги даврида ҳам таълим бериш мактаблари мавжуд бўлган. Масалан, “Девори дашир” таълим ва тадқиқот маркази ҳисобланган. “Насйин академияси” ҳам Сосонийлар сулоласи таъсис этган йирик марказлардан бўлган ва унда Афинадан ҳайдалган олимлар тиббиёт, математика, ва астрономия соҳаларида тадқиқот ўтказиш ва таълим бериш фаолиятлари билан шуғулланишган. Қадимги Эрондаги “Сорвия” ва “Ришаҳр”, яъни “Форс” ҳам илғор фанларга эга бошқа мактаблардан ҳисобланишарди.\nЭрон юртининг ушбу таълим бериш тажрибалари ва ўтмишда мавжуд бўлган шукуҳли илмий марказларнинг барчаси “Жунди Шопур”да жамланади ва камолотга етади. Мазкур буюк ўқув маркази Ардашер Бобакон ва ўғли Шопур томонидан таъсис этилган. Анушервон ҳукмронлиги даврида унинг донишманд вазири Бузургмеҳрнинг баракатидан ушбу илмий даргоҳ янада равнақ топади. Дунёнинг энг қадимий университети сифатида маълум бўлган “Жунди Шопур” милодий олтинчи асрда Шуш минтақасининг шарқида жойлашган ва ушбу ном билан аталувчи шаҳарда таъсис этилади ва унинг асосий дарвозаси устида ушбу жумла ёзилган эди: “Билим ва фазилат қўл ва қилич кучидан афзалроқдир”. Мазкур университетнинг хос хусусиятларидан бири унинг тинч ва рангбаранг бўлган илмий фазоси эди. “Жунди Шопур”да мазҳаблари бошқа бўлган насроний настурийлар, юнонлик, ҳинд ва бошқа миллатга эга бўлган донишмандларнинг таълим бериш ва тадқиқот қилиш фаолиятлари учун бирон тўсиқ мавжуд эмас эди.\nҚадрли тингловчилар, сиз муқаддас Машҳад шаҳридан эфирга узатилаётган бир соатлик оқшомги дастуримизда “Эрон олий ўқув юртлари билан танишамиз” рукни остидаги эшиттиришнинг янги сонини тинглаяпсиз. Ушбу эшиттиришнинг матнини ўқиш ва садосини тинглаш имконига сиз радиомизнинг интернет сайти uzbek.irib.ir орқали хоҳлаган пайтда эга бўлишингиз мумкин.\n“Жунди Шопур” илмий олийгоҳининг бошқа хусусиятларидан бири ундаги илм оламининг тажриба алмашувлари ва халқаро алоқаларнинг мавжудлиги эди. Дунёнинг барча жойларидан ушбу илмий марказга донишманд ва олимлар келишарди ва эронлик олимлар ҳам янги тажрибаларни ўрганишлари учун Юнон ва Ҳиндистонга юбориларди. Мисол учун, табиб Барзуя шоҳ Анушервон фармони билан Ҳиндистондаги илмлар билан яқиндан ошно бўлиш учун ушбу мамлакатга юборилган эди. “Жунди Шопур”нинг бошқа муҳим функцияларидан бири унинг таржима марказига айлангани эди. Мазкур қадимги илмий марказда кўплаб китоб ва асарлар турли тиллардан, жумладан, юнон ва ҳиндчадан паҳлавий тилига ўгирилади.Сергисга ўхшаган сурёний тилда сўзлашувчи ва насроний шифокорлар ҳам тиббиёт ва фалсафага доир китобларни таржима қилишарди.\nИсломнинг зуҳур қилаётган вақтида “Жунди Шопур” ўзининг энг муҳим даврини ўтказаётган эди. Ушбу мактаб турли миллат донишмандларига эга ўша замонинг энг муҳим тиббий марказларидан эди. Мазкур мактабда донишмандлар Юнон, Ҳиндистон ва Эронда мавжуд тиббий илмларни ўзаро уйғунлаштириб исломий тиббиёт учун замина яратишади. Ислом давридаги касалхоналарнинг аксарияти “Жунди Шопур” даврида қурилган касалхоналар намунаси асосида қурилади.\nКўплаб утахассисларнинг ақидаларига кўра, касалхоналарда даволаш усулларини мазкур касалхоналарда эронликлар ихтиро этишган. Айтиш лозимки, ислом давридаги биринчи дору маҳсулотлари дунёнинг ушбу йирик илмий марказида тайёрланган.\n“Жунди Шопур” исломдан кейин кўплаб илмий марказларнинг таъсис этилишида муҳим рол ўйнаган. Бағодда ташкил этилган “Байтулҳикма” шулар жумласидандир. Тиббиётда исломий ва юнонча тиббий илмларнинг асосий алоқа ва уйғунлаши “Жунди Шопур”да юзага келган эди. Аббосийлар даврида “Байтул-ҳикма” таъсис этилишидан кейин олий ўқитишлар исломий юртларда аст-секин ривожланиб боради. Бунга салжуқийлар даврида Низомия мактаблари Бағдод, Балх, Нишопур, Ҳирот ва Исфаҳон каби шаҳарларда қурилганини мисол келтириш мумкин. Мароғада ҳам Хожа Насириддин Тўсий тадқиқот маркази ва обсерватория таъсис этади ва унинг кутубхонасида дунёнинг турли жойларидан олиб келинган кирқ минг китоб мавжуд эди.\nШу тартибда Ислом даврида ҳам Эрон юртида илмнинг ривожланиши давом этди. Масалан, ҳижрий иккинчи асрнинг охирларида жаҳон математика соҳасидаги буюк донишманд Муҳаммад ибн Мусо Хоразмий мазкур минтақада етишиб чиқди. Хоразмийнинг асарлари жаҳоннинг илмий меросига кўплаб ижобий таъсирлар етказди. Бу эронлик донишманд “Алгоритм жадвали”ни тузди ва “Жабр” илмини такомиллаштирди ҳамда унинг “Жабр ва муқобала” китоби Жарод Сармуно орқали лотин тилига таржима қилинади. Ушбу китоб Ғарбнинг ўрта асрдаги математикаси тафаккурининг ривожланишида салмоқли таъсир ўтказди.\nҚадрли тингловчилар, " Эрон олий ўқув юртлари билан танишамиз” рукни остидаги туркум эшиттиришнинг илк сони шу ерда ўз ниҳоясига етди. Мен эса сизлар билан хайрлашаман. Аллоҳ таоло паноҳида қолинг.\nMore in this category: Эрон олий ўқув юртлари »


"Бунёдкор"га яна бир бразилиялик ўйинчи келмоқда\n26 октябр 2021, Тошкент вақти: 16:42\n33 ёшли бразилиялик таниқли ҳужумчи Дэнилсон Тошкентнинг “Бунёдкор” футбол клуби билан бир йиллик шартнома имзолади.\nБу ҳақда Бразилиянинг Globo Esporte нашри хабар тарқатди.\nGlobo Esporte нашри Дэнилсоннинг “Ривалдо мен билан 2009 йилнинг октябр ойида боғланди. Менга Саудия Арабистони ва Бирлашган Араб Амирлиги клубларидан таклифлар тушди. Бироқ мен Ривалдо билан келишувга эришиб бўлган эдим ва “Бунёдкор” клуби билан бир йиллик шартнома имзоладим”деган сўзларидан иқтибос келтирди.\nҲозирда Жанубий Кореянинг “Похан Стилерз” клубида ўйнаётган бразилиялик ҳужумчининг Тошкентга қачон келиши ҳозирча ошкор қилинмади.\nЛуис Фелипе Сколари мураббийлик қилаётган “Бунёдкор” клубида ҳозир хорижлик бир нечта футболчи, жумладан, Жаҳон кубоги совриндори, 1999 йилда дунёнинг энг зўр футболчиси унвонини олган Ривалдо ҳам тўп сурмоқда.


Инсон организмида янги мушак аниқланди\nЖаҳон 21:05 / 26.12.2021 15807\nБунгача чайнаш мушаклари икки – устки ва чуқур қатламдан иборат деб келинган, бироқ ҳайвонлардаги тадқиқотлар олимларни у мураккаброқ тузилган бўлиши мумкинлиги ҳақидаги фикрга олиб келган.\n“Чайнаш мушакларининг бу қисми ўзининг жойлашиши ва вазифалари бўйича унинг бошқа мушак қатламларидан фарқ қилади”, деб айтган доктор Мезей.\nМутахассисларнинг фикрича, ушбу чуқурроқ жойлашган мушаклар қатлами пастки жағни шакллантириш жараёнида иштирок этади ва уни барқарорлаштиради. Бу чайнаш мушагининг пастки жағни орқага, яъни қулоқ томонга тортадиган ягона қисми ҳисобланади.\nТаъкидланишича, янги қатлам қолган икки қатламга нисбатан юқорироқ ва жағга яқинроқ жойлашган ҳамда кичикроқ ўлчамга эга.\nАнатомик тадқиқот давомида ўз танасини фан учун қолдирган 12 марҳум кишининг формалинга солинган бошлари ўрганилган. Яна 16 жасаднинг компьютер томографияси ва бир тирик одамнинг МРТси таҳлил қилинган.\nОлимлар янги мушаклар қатламини Musculus masseter pars coronidea, яъни чайнаш мушагининг короноид бўлими деб аташган, чунки ушбу қатлам пастки жағнинг короноид ўсиғига бирикади.\n“Охирги юз йил ичида инсон анатомиясида деярли барча нарса ўрганиб чиқилган. Шу сабабли бизнинг кашфиётни кўлами бўйича зоологлар томонидан умуртқалиларнинг янги тури топилганига қиёслаш мумкин”, деб таъкидлаб ўтган профессор Тюрп.\n23:34 / 16.05.2022 4059\n22:19 / 16.05.2022 3378\n22:00 / 16.05.2022 5647\n20:48 / 16.05.2022 19853


3 декабрь, 2021, 23:19\nТеглар:Қизилқум | Суперлига | Нефтчи\nУнинг шартномаси тугади.\n“Қизилқум” бу йил таркибига кўплаб тажрибали футболчиларни қўшиб олганди-а? Шунга яраша мақсад ҳам жиддий эди. Аммо навоийликлар мавсумни 9-поғонада якунлади. Шу сабабдан, клуб раҳбарияти натижадан қониқмаганлиги табиий.\nМавсум тугагач, унинг сарҳисобларига кўпчилик қизиқади. Футболчиларнинг келди-кетдилари авж олади. “Қизилқум” клубига йил бошида қўшилган тажрибали ҳимоячи Ислом Тўхтахўжаевнинг ҳам шартномаси якунига етди.\nМазкур ўйинчи навоийликлар таркибида деярли барча ўйинларда тўлиқ иштирок этди. Куни кеча у Sports.uz сайтига турли мавзуларда ўз фикрлари билан ўртоқлашди. Футболчи дастлаб “Қизилқум”нинг жорий чемпионатидаги иштироки борасида тўхталди.\n- “Қизилқум” клубида йил бошида чемпионлик мақсади қўйилганди. Таркибда ҳам яхши ўйинчилар йиғилганди. Менимча, биринчи даврада чакки бўлмади, ўйинлар ва натижалар кўнгилдагидек эди. Аммо иккинчи давра жуда қониқарсиз бўлди. Умуман олганда, ҳаммаси Худодан. Бу ерда аҳил жамоа йиғилган. Мураббийлар, футболчилар барчаси яхши одамлар. Келаси йилга ўз мақсадидан қайтмасдан фақат олдинга қадам ташлайди, деган умиддамиз.\nТўхтахўжаевни асосан медаллар учун курашадиган клублар сафида кўришга одатланиб қолганмиз. Шунинг учун фаолиятида бир қатор совринларни ютган. Аммо “Қизилқум”да бундай бўлмади...\n- Тўғри, медалсиз қолиш қанақадир ғалати бўлди. Менимча, фаолиятим давомида “Нефтчи”да ўйнаб юрган кезларимда ҳам шунга ўхшаш ўрин бўлганди. Лекин “Нефтчи” доим медаллар учун курашган жамоа эди. “Қизилқум”га келсак, ўз олдига юқори мақсадларни қўйяпти ва бу йўлда биринчи қадамларни ташлаяпти. У ерда доимий равишда медаллар учун курашадиган жамоани шакллантиришмоқчи. Академия ва янги стадион ҳам қуришмоқчи. “Қизилқум” билан шартномага қўл қўяётганимда мана шу томонларини ҳам ҳисобга олгандик. Бу клубда яхши лойиҳа бор, - дея жавоб берди Тўхтахўжаев.\nИслом келаси йили қаерда ўйнайди? Бизнингча, бу мухлислар учун қизиқ. Юқорида таъкидлаганимиздек, футболчининг “Қизилқум” билан тузган шартномаси тугади ва унга янги таклифлар тушаётган бўлса ажаб эмас. Кейинги режаси ҳақида гап кетганда Тўхтахўжаев шундай деди:\n- Ҳа, менинг “Қизилқум” жамоаси билан тузган шартномам якунига етди. Ҳозирча дам олишга чиққанман. Янги таклифларни ҳали кўриб чиқишга улгурганим ҳам йўқ. Бир-икки ҳафта ҳордиқ чиқарганимдан кейин ҳаммасини кўриб чиқаман, “Қизилқум” билан ҳам, қолган клублар билан ҳам.\nШунингдек, тажрибали ҳимоячидан бу йилги Суперлиганинг савияси қандай бўлгани ҳақида ҳам сўрадик. “Пахтакор”нинг барвақт чемпион бўлгани яхшими ёки аксинча. Бу ўсиш борлигиданми ёки... Бу борада унинг фикрини ҳам билишга қизиқдик.\n- Чемпионатимизда қандайдир олдинга силжиш бўлди. Лекин сиз айтгандек, чемпион номи олдиндан ҳал бўлса, барибир хоҳлаймизми-йўқми, чемпионат савиясига таъсир қилади. Аммо, менимча, қолган ўринлар учун кураш жуда ҳам қизғин кечди.\nБу йил “Қизилқум” таркибида энг яхши футболчи ким? Чемпионатимизда-чи? Қолаверса, мураббийлар орасида энг яхшилари кимлар? Исломнинг бу саволга жавоби қуйидагича бўлди:\n- “Қизилқум” таркибида энг яхши футболчи сифатида шак-шубҳасиз Эркин Бойдуллаевни айтган бўлардим. Албатта, қолган ўйинчилар ҳам яхши ҳаракат қилишди. Аммо Бойдуллаев ажралиб турди. Ёши катта бўлишига қарамасдан, кўп меҳнат қилди ва ўйинлар мобайнида голлар ҳам урди. Ўзбекистон чемпионатида энг яхши ўйинчилар барибир чемпион жамоадан бўлади-да. Драган Черан, Анзур Исмоилов ва “Насаф” ҳужумчиси Ҳусайн Норчаевни айтган бўлардим. Энг яхши мураббий биринчи ўринни олган “Пахтакор” устози. Турнир жадвалида 1-, 2- ва 3-ўринни олган жамоаларнинг бош мураббийлари энг яхшиси бўладилар-да. Натижа барибир ўз сўзини айтади.\nМаълумки, бунга қадар бу ўйинчи мунтазам равишда Ўзбекистон миллий терма жамоасида тўп сурарди. Бош мураббийликка Сречко Катанец келгач, уни чақирмаяпти ва бошқа ўйинчиларни кўздан кечиряпти.\n- Миллий терма жамоани ёшартириб тўғри қиляпти. Кейинги жаҳон чемпионати яқинлашаётган пайтда ҳозирги футболчилар анча улғайиб қолган бўлади. Албатта, ҳар бир ўйинчининг орзуси терма жамоада тўп суриш. Қачон ёрдам керак бўлса, ҳамма тайёр туради. Аммо Катанец ёшларни чақириб тўғри қарор қабул қиляпти. Бу орқали янги жамоани шакллантиряпти. У футболчиларни ўзи хоҳлаган тактикага мослаштира олади, деган умиддаман. Қолган мураббийлар эса унга ҳамжиҳатликда ёрдам беришади, деб ўйлайман, - дейди футболчи.\nТўхтахўжаев фарғоналик бўлгани учун доим “Нефтчи” жамоасининг ўйинларига бефарқ эмас. Чунки у катта футболга ўша клуб орқали кириб келганини ҳамма билса керак. Футболчи яна собиқ клубига қайтиши мумкинми?\n- “Нефтчи” жамоасини Суперлигага қайтганидан жуда хурсандман. Фарғоналикман ва ёшлигимдан бу клубни яхши кўраман. Мухлис сифатида ҳам “Нефтчи”га ишқибозлик қиламан. Янги мавсумда таркибга яхши ўйинчиларни олиб, чемпионлик учун курашишади, деган умиддаман. Аммо ўзимга ҳали бу клубдан таклиф бўлгани йўқ, - дея фикрини якунлади Ислом Тўхтахўжаев.


ЎзА - Сайдулло бобонинг дил изҳорлари\n01.05.2018 15:55 Чоп этиш версияси\nСайдулло бобонинг дил изҳорлари\nҚашқадарё вилоятининг Шаҳрисабз тумани Куччи қишлоғида яшовчи 98 ёшли Сайдулло бобо Жабборов Иккинчи жаҳон урушидан уйига икки қўлтиқтаёқда қайтгач, оёққа туришга куч топиб, бор шижоатини уруш касридан деярли барбод бўлган халқ хўжалигини қайта тиклашга бағишлади.\n– Бундан 77 йил аввал уруш бошланибди, деган ваҳимали гаплар биз яшайдиган чекка қишлоқда ҳам яшиндек тарқалди, - деб хотирлайди отахон. – Ўшанда энди 21 ёшга қадам қўйгандим. Қишлоқ йигитлари қатори мен ҳам биринчилардан бўлиб рўйхатга ёзилиб, 1941 йилда фронтга жўнадим. Ўша йиллари Сталинград шаҳри остонасидаги жангларда иштирок этдим. Жароҳат олдим, соғайиб яна жангга қайтдим. Урушнинг бор даҳшатини, унинг инсоният бошига келтирган аёвсиз кулфатларини ана ўша лаҳзаларда англаганман. Бир кунда юзлаб сафдошларимиздан айрилардик. Не-не азаматлар жангда бевақт хазон бўлди. Улар турли миллатларга мансуб бўлса-да, барчамиз дўст эдик. Гурунглашиб қолсак, яхши орзулар, мақсадлар ҳақида гаплашардик... Афсус...\nОтахон бугунги тинч, фаровон кунлар, кекса авлод вакилларига кўрсатилаётган ғамхўрлик ҳақида тўлқинланиб гапирди.\n– Аллоҳга шукр, бугунги дориломон кунларни кўриш насиб этди. Истиқлол туфайли юртимизда осудалик, хотиржамлик ҳукмрон. Биз, уруш фахрийларига кўрсатилаётган эътибор ва ғамхўрликнинг чегараси йўқ. Ҳар йили Хотира ва қадрлаш куни байрами арафасида Президентимиз фармони билан моддий ёрдам кўрсатилмоқда. Бундай юксак эҳтиром оғушида яшаш – улкан бахт.


Осмоннинг эгаси бор (ҳикоя) - hudud24.uz\n2021, 20-Aprel | 23:57\nБош саҳифа Life style Осмоннинг эгаси бор (ҳикоя)\n22:54 / 27-03-2020\nОсмон оташ, — ер олов. Борлиқ тер ташлайди. Жавзонинг жизғанаги деганлари шу бўлса керак — кун ёнаяпти, ўпкангни иссиқ ҳаво тешади.\nШаҳарда довруғи донг кетган “Корзинка” дўконларининг бирига тиркаш уловжой четида тарвақайлаган ўриси дарахт соясида машинадан тушдим. “Уҳ куйдиради-я, куйдиради… (Кунни айтаяпман…)”. Ёнимга оқ “Нексия” келиб тўхтади. Ҳайдовчи томондаги орқа ўриндиқ эшиги очилиб, бошдаги дўпписи қийшайган, косовдеккина қорайган, озғин, қилтаноққина, майдаияк бир нусха тушди. Қирқ кило чиқиб чиқмайдиган бу жимжиддеккина одамча, дорихона томон беданаюриш қилган ҳам эдики, ёнимиздаги “Спарк”дан бир барзанги отилиб чиқиб унинг ёқасидан олиб даст кўтарди. Одамчанинг ердан узилган оёқчалари пилдир-пилдир қилди. Девсифат лўлонкўз, хумкалла ўғлон билагидаги мушакларини сувда оққан олмадай ўйнатиб одамчани бир қўллаб кўтарган кўйи “Спарк”нинг орқа эшиги олдига олиб келди:\n— Ты чё? Нима қип қўйдинг. Ну-ка, смотри. Что за… Кўзингга қарасанг ўласанми?\n— Мен… Мен дорихонага, дори олиш учун тушувдим, — тутиларди одамча.\n“Спарк”нинг орқа эшигига ҳеч нарса қилмаган. Бор йўғи қуртнинг юқидеккина майда оқ доғни кўрдим. Шунга шунча тўполон денг. Еҳ, одамнинг қадри-я, одамнинг қадри… Барзангининг билагига ёпишдим. Девсифат жунбосган башарасини бужмайтириб менга лаҳза термулиб турди, афт-ангорим, уст-бошим, ўзимни тутишим таъсир этди чоғи, гурзидай қўлини бўшатди. Бургут чангалидан тушган товушқондай типирчилаган одамча дағ-дағ титраб менинг ортимдан паноҳ топди. Бу воқеа шунчалар тез бўлиб ўтдики, оқ “Нексия”нинг олд эшиги очилиб, машинадан виқор билан тушган бош-оёқ оппоқ кийинган, нуроний, кўксига тушган оппоқ соқоли ёниқ чеҳрасига янада зиёбахшлик берган отахон биз томонга бироз ҳайратомуз нигоҳ ташлади. Пишнаб ҳансираётган барзанги чолга ижирғаниб қараб қўйди ва яна одамчага хезланди:\n— Тўлайсан. Ҳозир устага борамиз.\nМен чидаб туролмадим:\n— Оғайни, ўзингизни босинг. Ҳеч нарса қилмаган-ку…\nГўрсўхта менга илкис қаради:\n— Сиз аралашманг…\nМен томирида одамийлик қони қотиб қолган бу бадкирдорнинг қиёфасидан ўзимга, халқимга қардошу қондошлик тафтини туймадим. Йўқ, бу ўзбекмас, қони бузуқ бир хунаса деган хаёлга келдим; билмадим, ким-кимларнинг қони аралаш-қуралаш бу одам ёввойидан айни тобда яхшилик кутиб бўлмасди.\n— ГАИ чақираман. Ҳеч қаерга кетмайсанлар, — деди барзанги.\nМожарога отахон бош суқди:\n— Болам, шифохонага касал олиб кетаяпмиз. Эмизикли бола. Шунча йўлдан роса бўларимизча бўлиб келаяпмиз, болам.\nОдамча чўнтагидан дастрўмолча чиқариб “Спарк”нинг орқа эшигини шоша-пиша артган эди, нўхотдек оқ доғ ҳам йўқолди. Ноиложи-нотовонлик нуқси урган шўрликка ачиниб кетдим. Машина ичидан чақалоқнинг чинқириб йиғлагани эшитилди. Орқа ўриндиқ эшиги очилиб куйиб-пишиб кетган, юзида тер кўпчиган кўйи кўксидаги гўдагини ирғалаб навниҳол бир жувон ҳам тушди. Бола ҳамон чинқирарди.\n— Буларни йўлдан қолдирманг. Ҳеч бўлмаса манави норасидага раҳмингиз келсин оғайни…\nБарзанги менга қош учирди:\n— Айтдим-ку, сиз аралашманг деб. Ана, такси тўхтатиб беринг.\n— Болам, рўза кунлари, бизни қийнамагин…\n— Бўпти, пулини тўлаларинг. Эллик минг.\nОтахон сўлиш олди. Одамча чўнтагини ковлайди.\n— Яхши иш қилмаяпсиз, оғайни, — дедим ўзимни зўрға тутиб…\nНегадир ота жилмайгандай бўлди.\n— Қўяверинг ўғлим, биз розимиз. (Сўнг барзангига хотиржам тикилди.) — Энди бизга рухсатми, болам?\nМен нима қиларимни билмай оташ ураётган осмон остида сўппайиб турдим. Барзанги одамча берган пулни сиқимлаб “Спарк” эшигини очиб, тортмачага ташлаб қўйди. Оқ “Нексия” жойидан жилди. Нимадир қасирлагандай бўлди. “Спарк”ка соя ташлаб турган ўриси дарахтнинг бир шохи қарс этиб синиб тушди-да, барзангининг уловини қоқ белидан қапиштириб қўйди. Бу ҳолат шунчалик тез содир бўлди-ки, мен жойимда тахта бўлиб қотиб қолдим. Баданим жимирлаб, тепа сочим бошимга сан-саноқсиз игна бўлиб санчилди. Эндигина машинадан тушиб улгурган барзанги қўллари билан бошини чангаллаб ўкириб юборди.\nАввалги мақолаИбн Синога савол беришди: «қора ўлим (вабо)» билан курашса бўладими?\nКейинги мақолаАдлия вазирлиги ва Адвокатлар палатасининг қўшма ахбороти


Ереван билан Боку бир-бирини оташкесим тартибини бузганликда айблади\n15 апрел 2021, Тошкент вақти: 13:27\nАрманистон ва Озарбайжон 22 июль куни бир-бирини икки мамлакат чегарасида оташкесим тартибини бузганликда айблаб чиқди. Арманистон Мудофаа вазирлиги озарбайжонлик ҳарбийлар тун ичида режимни етти марта бузганини билдирди. Озарбайжон Мудофаа вазирлигига кўра эса, арман армияси ўтган кеча-кундузда тартибни 38 марта бузган.\nОзарбайжон ҳарбийлари олти аҳоли пунктидаги арман мавқеларини ўққа тутган, деб ёзди Арманистон Мудофаа вазирлиги матбуот котиби Шушан Степанян Facebook тармоғидаги саҳифасида. Озарбайжон Мудофаа вазирлиги чегаранинг 12 июлда тўқнашув бошланган ҳудудида ҳам, тан олинмаган Тоғли Қорабоғда ҳам отишмалар бўлаётгани ҳақида билдирмоқда.\nАрманистоннинг Тавуш вилояти ва Озарбайжоннинг Товуз тумани ўртасидаги чегарада жанглар 12 июлда бошланган. Томонлар бир-бирларини зиддият эскалациясида айбламоқда. Бу 2016 йил апрелида Тоғли Қорабоғда содир бўлган жанглардан кейин икки мамлакат ўртасида юз берган энг йирик кризисдир.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Асилбек Амануллоҳ қўшиқлари омадли чиқмаётгани сабабини айтди\t15:16, 25 июль 2016\tБу хонанаданинг санъатда танлаган йўли бошқалардан ажралиб туради. Ижодини аввалига Асилбек Негматов исми билан бошлаб, ҳозирда Асилбек Амануллоҳ тахаллуси билан давом эттираётган бу ижодкор сўнгги пайтларда санъат оламида кўринмай қолгани ҳам бор гап. Бугунги учрашувда хонанда ижодий танаффус сабабларига тўхталиш билан бирга, нега ўз вақтида машҳурликни ушлаб қололмагани ҳамда танқидларга муносабати ҳақида ҳам гапирди...\n— Ижодимдаги энг хит қўшиқларни ҳали машҳур бўлмай туриб яратганман. У пайтлар ҳеч нарсага чалғимай, фақат ижод ҳақида ўйлардим. Машҳур бўлганингиздан кейин истайсизми йўқми, хаёлингизни бузувчи, эътиборингизни чалғитувчи одамлар, нарсалар кўпаяр экан. Одам ҳатто ўзига ўзи тегишли бўлмай қоларкан... — Ҳаволаниб кетади, демоқчимисиз?


Юртимизда Қуръон кўриклари\nБу йил Имом Бухорий номидаги Тошкент Ислом институтида октябр ойи «Қуръон қироати ва тажвид ойлиги» деб номланганди ва шу муносабат билан 27 октябрь куни «Таҳфизул Қуръон» кафедраси бошчилигида институт талабалари ўртасида «Қуръон зиёфати» ном остида Қуръони Карим мусобақаси ўтказилди. Бу мусобақа, аввалгиларидан фарқли ўлароқ,\nфақат тараннум йўналиши бўйича ўтказилди ва унда Тошкент Ислом институтининг қироатда пешқадам 26 та талабаси қатнашди. Қориларнинг тиловатлари «Тараннум» (оҳангнинг сифати); «Савт» (овознинг сифати); «Тажвид» жиҳатидан баҳоланди.\nМусобақадан кўзланган асосий мақсад ‒ талабаларни тадбирларда тиловат қилишга чиниқтириш, кўпчилик олдида ҳаяжонланмай, ўзини тута билиш малакасини ҳосил қилишдир. Бу мусобақада ҳифз йўналиши бўйича иш кўрилмаган бўлса-да, Республика босқичига саралаш пайтида қироат (яъни чиройли оҳангда, тажвид қоидалари асосида ўқиб бериш) йўналишида ушбу мусобақа натижалари эътиборга олиниши эълон қилинди.\nТадбир Қуръон тиловати билан бошланди. Сўнг «Таҳфизул Қуръон» кафедраси мудири Жалолиддин Ҳамроқулов Қуръон ва қориларнинг фазилати ҳақида маъруза қилди.\nМусобақа ғолиблари қуйидагича эълон қилинди:\n1-ўринга 2-«Б» курс талабаси Йўлдош Нуриддинов ва 2-«А» курс талабаси Абдулазиз Раҳмон;\n2-ўринга 4- «Б» курс талабаси Исмоил Носиров ва 4-«Б» курс талабаси Иноятуллоҳ Эсонқулов;\n3-ўринга 4- «Б» курс талабаси Ҳусанхон Ваҳобов лойиқ деб топилди.\nҒолиблар мақтов ёрлиқлари ҳамда қимматбаҳо совғалар билан тақдирландилар.


GM Uzbekistan’дан кутилмаган янгилик!\nTracker’ни 16 миллион чегирма билан фоизсиз 2 йил муддатли тўловга, Lacetti-3 поз. автомобилини 1 йил муддатли тўловга харид қилинг!\nGM Uzbekistan компанияси барчани қутлуғ Рамазон ҳайити билан муборакбод этган ҳолда Tracker Premier AT автомобилини 16 миллион сўм чегирма билан 2 йил фоизсиз муддатли тўловга олишни таклиф қилади.\nБунинг учун харидор 128 млн сўм дастлабки тўловни амалга ошириб, қолган суммани 2 йил давомида фоизсиз бўлиб тўлаши мумкин бўлади.\nБундан ташқари, харидорлардан келиб тушган кўплаб таклифларни инобатга олган ҳолда компания муддатли тўловга харид қилиш мумкин бўлган автомобиллар сонини яна биттага кўпайтирди.\nЭндиликда Chevrolet Lacetti автомобилининг 3-позициясини ҳам бир йилга фоизсиз муддатли тўловга харид қилиш мумкин.\nБунинг учун харидор автомобилнинг 100 млн сўм дастлабки тўловини амалга ошириб, қолган 28 миллион сўмини бир йил давомида фоизсиз бўлиб тўлайди.\nАйтиш жоизки, автомобилни 1 йил фоизсиз муддатли тўловга харид қилаётган харидор автомобилнинг молиявий хатардан 2% миқдорда, муддатли тўлов суммасининг 1% миқдорда суғурта бадалини тўлайди. Автомобилни 2 йил муддатли харид қилаётган харидор эса молиявий хатардан 3%, муддатли тўлов суммасидан 2% суғурта бадалини тўлайди.\nМазкур суғурта бадаллари мавжуд қарз миқдори ҳамда автомобилни бахтсиз ҳодислардан суғурталашга хизмат қилади.\nLacetti автомобилини 10 июнга, Tracker Premier AT автомобилини эса 12 июнга қадар ушбу шартларда муддатли тўловга харид қилишингиз мумкин. Шошилинг автомобиллар сони чегараланган!


Мунажжимлар башорати: 4 август куни юлдузлар Сизга нималарни ваъда қилмоқда? - Zamin.uz\n00:52 / 04.08.2018\nЭрталабданоқ жуда чалкаш вазиятларда қолиб кетишингиз кутилади. Бу вазиятдан чиқишингизда фақат дўстлар ёрдам бера олади. Олис сафарга чиқиш фикрида бўлсангиз, бу фикрдан воз кечинг. Бундай сафарлар анча олдин режалаштирилиб, пухта ҳозирлик кўрилиши керак. Кечқурун вақтингиз чоғ ўтиши кутилмоқда. Саломатлигингизни эҳтиётлаш ҳам ёдингиздан кўтарилмасин. Меҳмонга бориш ниятингиз бўлса, адашмабсиз, меҳмондорчиликда кайфиятингиз янада кўтаринки тус олади.\n4 август куни энг аввало иштаҳангизни маҳкам бўғишга, теваракдаги чанглардан эҳтиёт бўлишга эътибор қаратинг. Кимдир сизга қулоқ тутмаса, сизнинг йўриғингизга юрмаса, зўрлик қилишга уринманг. Бу оилангиздаги яқинларингиз билан боғлиқ муаммо. Муаммони хотиржамлик вва сокинликда бартараф этинг. Муҳаббатда жуфтингизни яхшироқ тушунишга, у билан зарур бўлганда маслаҳатлашишга ҳаракат қилинг. Эҳтиросларни жиловга солинг. Кечқурун тоза ҳавода сайр қилинг.\nТадбиркор бўлсангиз, рақобатчилар билан бугун қаттиқроқ курашишингизга тўғри келади. Бўлмаса, улар сизни асабийлашишга мажбур этаверишади. Оила қурмаганлар куннинг иккинчи ярмида тасодифий танишувни бошдан кечиришлари ва бу келгусида романтикага айланиб кетиши мумкин. Тезлаштираверинг тўйни. Ҳаммаси ўз қўлингизда. Молиявий аҳволингиз кечқурунга яқин сизнинг фойдангизга ҳал бўлиши кутилади. Соғлиқни асранг.\n4 августда ташқи кўринишингиз негадир шубҳали тус ола бошлаши мумкин. Буни ишхонадаги ҳамкасбларингиз пайқаб қолишади. Бироз нафас ростлашдан сўнг ўтиб кетса ажабмас. Агар шундай бўлиб чиқса, нур устига аъло нур бўларди. Дарҳол навбат кутиб турган юмушларни қойиллатиб бажариб, роҳатини ҳам кўришга улгурардингиз. Моддий аҳволингиз ҳам худди шу юмушларга боғлиқ бўлиб турибди. Кечқурун шахсий ҳаётда яқинларингиз билан ади-бади айтишиб қолишингиз эҳтимоли бор.\nБошқачароқ айтганда, бугун юлдузлар генералликка даъво қилмаслигингизни маслаҳат беришади. Амалга оширишингиз лозим бўлган ишлар тиқилиб ётибди. Ўшалар билан банд бўлишингиз шарт. Куннинг иккинчи ярмида ўзингиз таниган-билганлардан кимдир сизга совға ҳадя этиши кутилади. «Қандай совға экан?» деб бошингизни қотириб ўтирманг. Нима фарқи бор, тўғри эмасми?!. Агар оила қурмаган бўлсангиз, совға тақдим этган инсон бўлғуси ёстиқдошингиз бўлиб чиқиши ҳам мумкин.\n4 август куни иш жойингизда худди аскар каби астойдил тер тўкишингизга тўғри келади. Малака масаласида қийналаётганлар албатта бу муаммони ҳал этишлари зарур. Шахсий ҳаётда қувонч ва муҳаббат уммонининг туб-тубида суза бошлайсиз. Руҳан дам оласиз. Бунда жуфтингизнинг роли беқиёс, албатта. Кечқурун спортнинг енгил турлари билан шуғулланиш, бассейнда сузиш саломатлигингиз учун жуда фойдали кечишини унутманг. Сурункали хасталикка йўлиққанлар албатта эҳтиётларини қилишлари керак.\nКўпчилик назаридан нари бўлишга уринманг. Барибир бунинг имкони йўқ. Халқ қаршисига чиқинг. Орзуларингиз ҳақиқатга айланиши учун умумкурашда иштирок қилинг. Айниқса, саломатлигингизни мустаҳкамлашга эътибор қаратинг. Овқатдан заҳарланиб қолишингиз, иммунитет тушиб кетиши ва шамоллаш жараёнлари дафъатан бошланиб қолиш хавфи бор. Уларнинг олдини олинг. Нима қилсангиз қилинг, аммо хасталинишингизга йўл қўйманг. Кечқурун тоза ҳавода сайр қилинг.\n4 август куни иш жойингиздаги юмушларни аъло даражада, муддатидан олдин бажариб қўйишингиз раҳбарларга жуда маъқул келади. Улардан мақтовлар эшитишингиз аниқ. Қанийди шу мақтовлар мукофот пулига айланиб кетса. Сизга ҳасад қилувчи ҳамкасбларга эътибор берманг. Кимдир ич-этини еяверади, сизга худо бераверади. Кечқурун сиздан қарз олганлар қарзларини қайтаришади. Бугун олис сафарга отланиш муваффақиятли кечади.\nЎта йирик лойиҳаларга бугун қўл урманг. Оддийроқ, кичикроқ ишларни бажаринг. Улар сизга даромад келтиради. Мавқени ошириш йўлида ҳаракатлар содир этишга ҳам ҳали вақт бор. Рўзғордаги муаммоларни бартараф эта бориш ҳам зиён қилмайди. Улар ҳаддан ташқари кўпайиб қолган. Кечқурун айримлар яқин манзилга сафар уюштириши кутилади. Бугун кун давомида ўзингизни кўпроқ севинг. Ўзингизни бировларга хафа қилдириб қўйманг.\n4 августда эрталабданоқ миянгизга шундай ажойиб ғоялар қуйилиб келадики, гўё шоир тусига кириб қолгандек бўласиз. Ҳамкасблар ҳам бу ғоялардан хабар топгач, ҳайратдан ёқа ушлашлари тайин. Эсда тутинг, бугун дам олиш, нафас ростлашни фақат тушингизда кўрасиз. Шундай экан, белни маҳкам бойланг-у, тер тўкаверинг. Оилада жуфтингизнинг қалбини чуқурроқ забт этиш пайида бўлинг.\nБугунги кунингиз узоқ йиллар ёдингизда сақаниб қолса не ажаб. Бир-биридан ажойиб, ёқимли лаҳзалар то кечга қадар сизга ҳамроҳлик қилади. Атрофингизни ҳам қалби меҳр-оқибат ҳиссига тўла инсонлар қуршаб туришади. Бошлиқлар қўлингизга мўмай мукофот тутқазишлари-чи?!. Оила аъзоларингизни ёнингизга олиб ресторанга борсангиз ҳам ярашади. Муҳаббатда яқин инсонингиз билан рўзғор масаласида баҳслашиш амалини бошқа кунга қолдиринг. Барибир ютқазасиз.\n4 август балиқ буржида туғилганлар учун анча оғир ва мушкул кечиши мумкин. Зиммангизга юкланган вазифалар то кечга қадар адо этилса ҳам тугамайдигандек. Шахсий ҳаётда нималаргадир ўзгартиш киритишга уринманг. Барибир муваффақият қозона олмайсиз. Ҳаммаси қандай бўлса, шундайлигича қолаверсин. Сафарнинг ҳар қандай туридан воз кечинг.\nМунажжимлар башорати: 26 декабр куни юлдузлар сизга нималарни ваъда қилмоқда?\n25-12-2017, 21:51, Ҳаёт тарзи\nМунажжимлар башорати: 20 октябр куни юлдузлар сизга нималарни ваъда қилмоқда?\n19-10-2017, 22:16, Ҳаёт тарзи\nМунажжимлар башорати: 6 октябр куни юлдузлар сизга нималарни ваъда қилмоқда?..\n5-10-2017, 21:40, Ҳаёт тарзи\nМунажжимлар башорати: 15 август куни юлдузлар сизга нималарни ваъда қилмоқда?..\n14-08-2017, 21:26, Ҳаёт тарзи


2017 йилнинг январида туманнинг Ғайрат МФЙда истиқомат қилувчи Абдужаббор Самадов ёшларнинг олий ўқув юртида таҳсил олиши учун яратилаётган қатор имтиёз ва имкониятларга қарамай ундан соҳа вакили сифатида ёрдам сўраб боради. Ўғли Ахрорбек Султоновни Республика Ёнғинга қарши курашиш академиясига ўқишга киритиш мақсади борлигини билдиради.\nТанишларим орқали ўқишга киритиб қўйишим мумкин. 4000 АҚШ доллари бўлади, – деди суҳбат асносида ҳамқишлоғи. – Рози бўлсангиз ўғлингиз ҳужжатларини вилоят ИИБ ЁХБдаги кадрлар бўлимига топшираверсин, вилоятдаги имтиҳонлардан ўтишида ёрдам бераман. Бу саъй-ҳаракатларим эвазига аввалдан 300 АҚШ доллари зарур. Пулнинг қолган қисмини ўқишга кирганидан сўнг оламан.\nКелишувдан ҳеч қанча вақт ўтмай, М.Боймирзаев касал бўлиб шифохонада даволанади. Муолажалар учун дори-дармон воситаларига пул зарурлиги сабабли А.Самадов билан кўришиб, қарзга 100 АҚШ доллари ва 200 минг сўм сўрайди. Иши тушиб турган одамга йўқ, дейишга ботина олмаган ҳамқишлоғи унга керакли суммани келтириб беради. Бироз вақт ўтиб, келишилган 300 АҚШ долларини олади. Аммо бу пуллар ҳам шахсий ҳаражатлари учун сарфланади. Унинг ёлғонлари, найранглари вилоятдаги имтиҳонлар якунлангач, ошкор бўлади.\nФарзандини имтиҳондан ўтолмаганини билган ота дарҳол “нажоткори”га телефон қилиб, бу ҳолатга ойдинлик киритиши, ёрдам беришини сўрайди.\nОшқозонида яраси бор экан, шунга тиббий кўрикдан ўтолмаган, деган баҳонани эшитгач, ота қалбига шубҳа-гумонлар ўралайди. Ўғлининг шифокори билан гаплашиб, ошқозонида яра эмас, чандир борлиги, аммо имтихондан ўта олмаслигига сабаб бўлолмаслигини аниқлайди. Алданганини англаб, пулларни қайтариб беришини талаб қилади.\nЖиноят ишлари бўйича Олтиариқ туман суди томонидан М.Боймирзаевга ҳар ойлик иш ҳақидан 20 фоиз давлат даромади хисобига ушланган ҳолда 2 йилу 6 ой муддатга ахлоқ тузатиш ишлари жазоси тайинланди.\n« Болалар камолотига эътибор\nМахсус касса: транспортдан фойдаланишда имтиёзлар »


Жаҳон кубогини қўлга киритган гандболчиларимиз тақдирланди (Фоторепортаж)\nШу йилнинг 5-11 июль кунлари Италиянинг Терамо шаҳрида “Interamnia” жаҳон кубоги бўлиб ўтди. Турли ёш тоифалари ўртасида ўтказилган мусобақада дунёнинг 34 мамлакатидан 123 та жамоа иштирок этди. Мусобақада юртимиз шарафини 2000 йилларда туғилган спортчилардан ташкил топган Ўзбекистон терма жамоаси ҳимоя қилди. Ёш гандболчиларимиз ўтказилган етти учрашувнинг барчасида зафар қучиб, олтин медаллар ва Жаҳон кубогини қўлга киритишди.\nТадбирда Жисмоний тарбия ва спорт визирининг биринчи ўринбосари Ойбек Касимов, Ипотека-банк раҳбарияти ва ходимлари, гандбол федерацияси вакиллари, ёш мусобақачилар ва уларнинг ота-оналари, шунингдек, оммавий ахборот воситалари вакиллари иштирок этдилар.\nЖисмоний тарбия ва спорт визирининг биринчи ўринбосари Ойбек Касимов очиб берди ва спортчиларни ғалаба билан табриклади. Шундан сўнг Ипотека-банк бошқаруви раиси, гандбол федерацияси раҳбари Омон Мусаев ҳам йиғилганларни ушбу маваффақият билан қутлади.\nСўнгра сўзга чиққан гандболчилар, мураббийлар ва ота-оналар чексиз қувонч ва ўзгача ғурур, ифтихор билан юртимизда спортга қаратилаётган эътибор ва қўлга киритилаётган улкан ютуқлар хусусида тўлқинланиб гапиришди.\nТадбир сўнггида йиғилганларга эсдалик совғалари топширилди.\nBarcha xostlar ......... 818858


Дайдиларидан кўра, эгали уй ҳайвонларидан жабр кўрганлар кўпроқ - zarnews.uz\nСтатистика маълумотларига кўра, қаровсиз ҳайвонлар тишлашидан жабр кўрадиганларнинг 50 фоиздан ортиғи болалар ва ўсмирларга тўғри келади. Давлат ветеринария қўмитаси маълумотларига кўра, дунё бўйлаб хар йили 1 миллионга яқин инсон ҳайвонлар қутуриши оқибатида орттирилган касалликдан вафот этади. Ушбу кўрсаткичнинг 95 фоизи қаровсиз дайди итлар томонидан етказилган жароҳатлар бўлиб, 60-65 фоиз ҳолатда 14 ёшгача бўлган ёш болаларда аниқланади.\nСамарқандда бу каби ҳолатларнинг олдини олиш мақсадида олиб борилган ишлар юзасидан шаҳар ветеринария ва чорвачиликни ривожлантириш бўлими раҳбари Болиқул Ҳакимов билан суҳбатлашганимизда қуйидаги фикрларни билдирди.\n- 2019 йил давомида 699 нафар фуқарога қаровсиз уй ҳайвонлари томонидан турли даражадаги тан жароҳатлари етказилган. Ўрганишлар натижасида уларнинг 652 таси эгали, қолган 47 таси эгасиз эканлиги маълум бўлди. Эгаси топилган ҳайвонларнинг ҳам фақат 419 таси қутуриш касаллигига қарши эмланиб, ветеринария гувоҳномаси расмийлаштирилган. Вазирлар Маҳкамасининг «Қаровсиз қолган ҳайвонларни тутиш ва сақлаш билан боғлиқ хизматлар фаолиятини такомиллаштириш чора-тадбирлари тўғрисида»ги қарори билан аҳоли пунктларида ит ва мушукларни сақлаш қоидалари тасдиқланган. Унга мувофиқ фуқаролар учун санитария, ветеринария ва гигиена қоидаларига риоя қилиш уйда ҳайвон сақлашнинг мажбурий шарти ҳисобланади. Шунингдек, кўп вақатли уйда истиқомат қилувчи фуқароларга қўшниларнинг ва хусусий уй-жой мулкдорлари ширкатининг розилиги билан биттадан ортиқ бўлмаган ит ва мушукни сақлашга рухсат берилади. Улар очиқ жойларда сайр қилганда ит қочиб кетмаслиги, бошқа ҳайвонларга ва кишиларга зарар етказмаслиги учун тумшуқбоғ ва икки метргача узунликдаги етовда, жамоат жойларида эса бир метргача узунликдаги етовида бўлиши керак. Итларни тумшуқбоғ ва етовсиз сайр қилдиришга фақат махсус ажратилган, тўсиқ билан ўралган майдончаларда рухсат берилади. Шунингдек, ит сақловчилар уларни сайр қилдириш жойларида ва кўп қаватли уйларда кеч соат 22.00 дан эрталаб 8.00 гача тинчлик сақланишини таъминлашлари шарт.\nАйни карантин кунлари ҳам итларни сайр қилдиришда ушбу қоидаларга риоя қилиш, шунингдек, уйидан 100 метр масофа атрофида ҳудуддан узоққа бормаслик тавсия этилади. Сайрдан сўнг, албатта итларнинг панжаларини дезинфекция қилиш мақсадга мувофиқ.\nҲудудда эпидемиологик вазият барқарорлигини таъминлаш мақсадида фуқароларга ўлган ҳайвонларни чиқит қутиларига, кўчага ташлашлари ман этилади. Улар бу ҳақда биринчи навбатда маҳалла фуқаролар йиғинини хабардор қилишлари ҳамда ҳайвонни рўйхатга олиш гувоҳномасини илова қилган ҳолда шаҳар ободонлаштириш бошқармаси қошидаги қаровсиз қолган ҳайвонларни тутиш бўлимига топширишлари лозим. Афсуски, аксар ҳолларда ит ва мушук жасадларини чиқит қутиси ёки кўчага ташлаб кетиш ҳолати кўп. Ўтган йилнинг ўзида бўлимимиз ва масъул ташкилотлар ҳамкорлигида Самарқанд шаҳар ҳудудидан 1761 та уй ҳайвонларининг жасади йиғиштириб олингани фикримиз исботидир.\nЎтган йили бўлимимиз томонидан 6785 та уй ҳайвонлари рўйхатдан ўтказилиб, профилактик эмланди. Уларнинг 3382 таси биринчи маротаба рўйхатдан ўтган.\nАсқар БАРОТОВ ёзиб олди.


2020 йил 10 август куни соат тахминан 15:30ларда фуқаро У.Б. ишончнома асосида бошқарувида бўлган “Москвич” русумли автомашинани Бухоро вилояти Ғиждувон тумани “Соҳибиён” МФЙ ҳудудидан ўтувчи ички йўл, яъни Соҳибиён қишлоғидан Шўрча қишлоғи томонга бошқариб кетаётган бўлган.\nЎзбекистон Республикаси ИИВ ҳузуридаги Тергов департаменти хабарига кўра, автомашинанинг олд томон ғилдираги чиқиб кетиши оқибатида, у бошқарувни йўқотиб ҳаракат йўналиши бўйича йўлнинг чап томонидаги ариққа ағдарилиб кетган.\nНатижада, автомашинада йўловчилари 50 ёшли А.И. ва 44 ёшли Ғ.Р. ҳодиса содир бўлган жойда вафот этган.\n“Ҳурматли ҳайдовчилар, юқоридаги каби нохуш ҳолатларнинг олдини олиш мақсадида, ҳар куни транспорт воситангизнинг техник ҳолати, эҳтиёт қисмларининг созлигини текшириш ёдингиздан чиқмасин!” - дейилади маълумотда.


“Челси”нинг қимматбаҳо сотувлари\n13 март, 2017, 23:23 822\nЎтган сафар сиз азиз мухлисларни “ПСЖ”, “Тоттенхэм”, “Манчестер Сити”, "Арсенал" ва “Эвертон” жамоалари тарихидаги энг қимматбаҳо сотувлар билан таништирган эдик. Бугун, мазкур туркумдан ўрин олган навбатдаги жамоа билан сизларни таништирамиз. Демак, “Челси ”нинг қимматбаҳо сотувлари.\n5. Арьен Роббен – 24 млн фунт\n2004 йил “ПСВ”дан 12,1 млн фунтга таклиф этилган Роббен “Стемфорд Бридж”да 3 йил тўп суради. “Аристократлар” сафида жами 105 ўйин ўтказган голландиялик футболчи “Челси” билан Англияда қўлга киритиш мумкин бўлган барча совринларни қўлга киритади. 2007 йилда эса “Реал” уни 24 млн фунт эвазига ҳарид қилади.\n4. Ромелу Лукаку – 28 млн\n2011 йил “Андерлехт”дан 17 млн фунт эвазига харид қилинган Лукаку “Челси”да умуман ўзини кўрсата олмайди. Уни аввалига “Вест Бромвич”га, сўнгра “Эвертон”га ижарага беришади. “Ирислар” сафидаги ёрқин ўйинлари сабаб, “Эвертон” раҳбарияти уни “Челси”дан 28 млн фунтга сотиб олади.\n3. Хуан Мата – 37,1 млн\n2011 йил “Валенсия”дан 23,5 млн фунтга сотиб олинган Мата “Стемфорд Бридж”да 2,5 мавсум тўп суради ва 2013 йилнинг қишида “МЮ”га бориб қўшилади. “Қизил иблислар” испаниялик футболчи учун “Челси”га 37 млн фунтни аяшмайди.\n2. Давид Луиз – 50 млн\nЛуиз “Челси”да 3 йил ўйнаганидан сўнг “ПСЖ”га сотиб юборилади. Албатта, парижликлар хотамтой эканлиги барчага сир эмас. “ПСЖ” марказий ҳимоячи учун 50 млн фунт тўлайди. Аммо шунинг баробарида уни ушбу мавсум аввалида 30 млн фунт эвазига “Челси”га қайтаришади.\n1. Оскар – 60 млн\n“Челси” уни 2012 йил “Интернасьонал”дан 19,35 млн фунтга сотиб олади. Аммо Оскар “аристократлар” сафида йилдан-йилга кам ўйинда иштирок эта бошлади ва бу мавсум умуман заҳира ўйинчисига айланди. Бунга тоқат қилиб тура олмаган Оскар эса Хитойни маъқул кўрди. Оскар янги жамоасига тезда киришиб кетди дейишимиз мумкин. Боиси, бразилиялик футболчи ОЧЛда “Шанхай СИПГ” сафида 3 та ўйинда 2 та гол киритишга улгурди.\nТавсия этамиз: Ҳакамлар “Барселона”га ён босади(ми)


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Гепатит А юқмасин десангиз...\t15:56, 30 август 2016\tМутахассисларнинг таъкидлашича, иссиқ мавсум вирусли касалликлар энг авж олган палла ҳисобланади. Масалан ёз бошланиши билан ошқозон-ичак инфекцияси, тери ва аллергик хасталиклар кенг тарқала бошлайди. Шунингдек, бу мавсумда юқумли Гепатит касаллиги ҳам бирмунча хавф туғдиради, хусусан Гепатитнинг А тури. Хўш, бу қандай хасталик? Қаердан юқиши мумкин ва асоратлари қанақа? Мазкур саҳифамизда соҳа мутахассиси орқали ушбу саволларимизга жавоб оламиз ва касалликдан ҳимояланиш йўлларини ўрганамиз.\n— Вирусли гепатит А касаллиги– бу ўткир юқумли жигар касаллиги ҳисобланиб, қўзғатувчиси гепатит А касаллиги вируси ҳисобланади. Ҳар йили ўн миллионга яқин одам ушбу касалликка чалинади. Ўзбекистон Республикасида вирусли гепатитларнинг А, В, С турлари кўпроқ учрайди. Мактабгача ёшда бўлган болалар ва кичик мактаб ёшидаги болалар бошқаларга нисбатан кўпроқ касалланади. ВИРУСНИНГ ЮҚИШИ...\n— Инкубацион даври, яни вируснинг организмга тушиши ва касалликнинг илк белгилари пайдо бўлиши 15 кундан 50 кунгача бўлган даврни ўз ичига олади. Касалликнинг юқиш йўли алиментар йўл билан–вирус билан зарарланган озиқ-овқат махсулотлари, сув, ўйинчоқлар ва ифлос қўл орқали юқади. Вирус ташқи мухитга чидамли 60°C ҳароратгача бўлган чучук ва шўр сувда бир неча ойлаб сақланиши мумкин. ХАСТАЛИК АЛОМАТЛАРИ\nЭркакнинг ётоқхонадаги муаммолари: сабаб ва чоралар\tТашхис: пиелонефрит. Ота-оналарга кўрсатмалар\tЗарафшон шаҳрида коллеж битирувчиси хусусий стоматология маркази очди\t2016 йилда тиббиёт ходимларига нисбатан 174 та жиноят иши қўзғатилган Тунда танаси фалаж бўлиб қоладиган ака-укалар\tХуштаъм зираворлар қандай хасталикларга даво? Отправить


Тошкент метрополитени бир кун текин бўлади...\n14.09.2019 15:50 0 2724\n16-22 сентябрь кунлари Тошкентда илк бор Европа ҳаракатланиш ҳафталиги ўтказилади. Шу тариқа мамлакатимиз пойтахти ҳам Евроиттифоқ 2002 йилдан буён ташкил этиб келаётган йирик акцияга қўшилмоқда.\nҲафталик дастурига кўра, 19 сентябрь куни Тошкент метрополитени йўловчиларга текин хизмат кўрсатади. Метро бекатларида мусиқачилар ва актёрлар иштирокида томошалар намойиш этилади, фото ва расмлар кўргазмалари ташкил этилади.\n18 сентябрь куни БМТ ва ЕИнинг етакчи экспертлари, давлат ва нодавлат ташкилотлари вакиллари иштирокида шаҳар инфратузилмаси ҳамда йўлларда хавфсизлик таъминлаш мавзусида давра суҳбати ташкил этилади.\n22 сентябрь эса «Автомобилсиз ҳаракатланиш куни» деб эълон қилинган. Шу куни Тошкентнинг Лутфий кўчасида пиёда сайр қилиш мумкин бўлади. «Биз билан юр!» шиори остида ўтказилаётган ҳафталик Сеул боғида байрам дастури билан якунланади.\nЕвроиттифоқнинг Тошкентдаги ваколатхонаси матбуот хизмати ҳафталикка бағишланган ушбу роликни эълон қилди:\nЕвропа ҳаракатланиш ҳафталиги (European Mobility Week) ЕИ томонидан Халқаро жамоат транспорти иттифоқи билан ҳамкорликда ташкил этиб келинади. Ҳафталикдан кўзланган мақсад ҳам инсонлар саломатлигини сақлаш, ҳам атроф-муҳит тозалигини муҳофаза этишдан иборат. Пиёда, велосипедда ёки жамоат транспортида ҳаракатланишни кенг тарғиб этиш орқали транспорт воситаларидан чиқадиган зарарли газлар миқдорини камайтириш, экологияни муҳофаза қилиш, соғлом турмуш тарзини тарғиб этиш ҳамда энергия манбаларини тежаш кўзда тутилган.\nЕвропа иттифоқининг Ўзбекистондаги ваколатхонаси раҳбари, элчи Эдуардс Стипрайсга кўра, бу йил ҳафталикда дунёнинг 2450 га яқин шаҳри иштирок этмоқда.\n«Иштирокчилар сафи тобора кенгайиб бораётгани дунё аҳли барқарор жамоат транспортини ривожлантириш ва соғлом турмуш тарзини тарғиб қилиш заруриятини теран англаётганини кўрсатади», – дейди элчи Э.Стипрайс.\nЕвропа дипломати, шунингдек, шаҳар бўйлаб янги пиёдалар зоналарини барпо этиш ва мавжудларини ободонлаштириш, имконияти чекланган кишилар эҳтиёжини ҳисобга олган инфратузилмани такомиллаштириш заруратига урғу берган.\nАнъанага кўра, Европа ҳаракатланиш ҳафталиги доирасида фаоллик ва креативлик намойиш этган шаҳарлар тақдирланади. Ўтган йили катта шаҳарлар номинациясида Лиссабон (Португалия), кичик шаҳарлар йўналишида эса Линдау (Германия) European Mobility Week мукофотига лойиқ деб топилган.\nТошкент Тошкент метроси Европа ҳаракатланиш ҳафталиги Автомобилсиз ҳаракатланиш куни Биз билан юр!\nҲодиса 06/07, 19:16


Наврўз – янгиланиш ва бирдамлик байрами | Қозоғистон янгиликлари: Сўнгги хабарлар «Kazakh TV» каналида | Kazakh TV\nНаврўз – янгиланиш ва бирдамлик байрами\nНаврўз – илдизлари асрлар қаърига уланган байрам. Коронавирус глобал пандемиясига ва оммавий тадбирлар бекор қилинганига қарамай, қозоғистонликлар баҳорги тенгкунликни оила даврасида нишонлаяпти. Наврўз кунларида астрономик ҳодиса билан бир муддатда нишонланади, шу кундан сўнг зимистон чекинади. Шунинг учун ҳам байрам номи нав рўз, яъни, янги кун деб аталган. Тарихий солномаларга кўра, қадимги Миср ва Римда ҳам бу кун байрам қилинган. Туркийтилли мамлакатларда эса у муқаддас ҳисобланади.\nШу кунларда байрамни Узоқ Шарқдан Болқонгача, Марказий Осиёдан Кавказ, Яқин Шарққача бўлган ҳудудда, 300 миллион нафардан зиёд одам нишонлайди. 2009 йилда Наврўз байрами ЮНЕСКО нинг Инсоният номоддий маданий мероси рўйхатига киритилган. Бу қарорни БМТ Бош Ассамблеяси ҳам қўллаб-қувватлаган.\nҒАРИФЎЛЛА ЕСИМ, ФАЛСАФА ФАНЛАРИ ДОКТОРИ, ПРОФЕССОР:\n- Биз ҳали Наврўзни бутун сайёрамиз миқёсида нишонлаймиз. Мен бунга ишонаман. Ва шу йўналишда ҳаракатланяпмиз. Ҳозир уни деярли ҳамма ерда байрам қилишади. Чунки бу кунда табиат уйғонади. Наврўз – баҳор, яшариш байрами. Бу кунларда инсон ва табиатнинг ўзаро узилмас ришталарини ҳис қиламиз.


Сўнгги 2 йилдан буён Меҳрибонлик уйлари тарбияланувчиларига 11-синфни тугатганда БҲМнинг 100 баравари миқдорида нафақа тўланмай келинмоқда. Молия масъуллари буни 2018 йилда, 11 йиллик умумий ўрта таълим тизимига қайтилган пайтда тегишли низомга ўзгартириш киритилмай қолгани билан изоҳлади.\n14 октябрь куни Тошкент шаҳар ҳокимлигида Сенатнинг Ёшлар, маданият ва спорт масалалари қўмитаси аъзолари, пойтахт депутатлари ва бошқа масъуллар иштирокида мажлис бўлиб ўтди. Унда Меҳрибонлик уйлари битирувчилари масаласида сўз борди, деб хабар бермоқда Kun.uz мухбири.\nМаълум бўлишича, сўнгги 2 йилдан буён Меҳрибонлик уйлари тарбияланувчиларига 11-синфни тугатганда БҲМнинг 100 баравари миқдорида нафақа тўланмай келинмоқда.\nТошкент шаҳар Молия бош бошқармасининг тушунтиришича, бунга сабаб – тегишли Низомга 2013 йилда ўзгартиш киритилганидир.\n2002 йилда қабул қилинган 1187-сонли Низомга кўра, тўлиқ давлат таъминотидаги етим болаларга улар барча турдаги умумтаълим мактабларини битириб чиқаётганда ва ишга жойлашаётганда кийим-бош, пойабзал ва анжомлар сотиб олиш учун ЭКОИҲнинг 100 бараваригача миқдорда нафақа берилади.\nМолиячиларнинг изоҳлашича, 11-синфлар бекор қилиниб, коллеж ва лицейлар жорий қилингани сабабли 2013 йилда «11-синфни битириб» деган сўзлар Низомдан чиқариб ташланган. 2018 йилдан эса Ўзбекистонда 11 йиллик умумий таълимга қайтилди.\n«Aгар Низомга тегишли ўзгартириш киритилса, Mеҳрибонлик уйи битирувчиларига пул тўлаб берилади. Бу ҳақда Халқ таълими вазирлигига ҳам бизнинг бошқармамиз томонидан хат йўлланган. Вазирлар Маҳкамасига ҳам ушбу таклиф киритилган. Низомга ўзгартириш киритилса, Mеҳрибонлик уйидагилар ишга киргандан кейин ҳам пуллари тўлаб берилади», – деди Тошкент шаҳар Mолия бош бошқармаси вакили.\nТошкент шаҳар Xалқ таълими бош бошқармаси бошлиғи Aваз Мамажоновнинг маълум қилишича, 2015 йилдан бошлаб пойтахтдаги Меҳрибонлик уйларини битирганлар жами 357 нафарни ташкил этади. Шундан 75 нафари – 2020 йилда битирганлардир.\n«Уларнинг 10 нафари олий таълим муассасаларига қабул қилинди. Битирувчиларнинг атиги 13 нафари иш билан таъминланган. Ишсиз юрганлар эса 30 нафарни ташкил этмоқда», – деди пойтахт ХТББ бошлиғи.


Доктор Муҳаммад Саид Рамазон Бутийнинг “Ҳикамул атоийя”га қилган шарҳ ва таҳлиллари\n“Адашиш топилган пайтда ноумид бўлиш амалга таяниш аломатидандир”.\nАмалга таяниш шариатда маҳмуд ишми ёки мазмум?\nИбн Атоуллоҳ бизга дейдиларки: “Аллоҳнинг сендан розилиги тўғрисида, сенга ваъда қилган мукофоти хусусида намоз, рўза, садақалар ва турли яхшиликлар каби қилган ва муваффақ бўлган амалларингга суянишдан сақлан. Балки бу тўғрида Аллоҳнинг лутфи, фазли ва карамига таянгин”.\nБу айтганларига далил борми? Ҳа. Бунга далил имом Бухорий ва бошқалар Расулуллоҳ (с.а.в.)дан ривоят қилган ҳадисдир: “Сизлардан бирингизнинг амали ҳаргиз жаннатга киритолмас”. “Сизни ҳамми, ё Расулаллоҳ?”, дейишди. Айтдилар: “Мени ҳам, илло Аллоҳ мени раҳмати билан сақласа (кираман).”\nДемак, амал жаннатга кириш нархи эмас экан. Иш шундай экан, тоатлар адосига муваффақ бўлсангиз, Аллоҳнинг розилиги ва савобини умид этмоғингиз матлубдир. Буни муваффақ бўлган амалингизга ажр деб эмас, балки Унинг фазли, афви ва карамини ўйлаб қилишингиз керак.\nИбн Атоуллоҳ шу ерда айтадилар: “Аллоҳнинг фазлига эмас, амалга таянишингизнинг энг ёрқин далили – гуноҳ ва адашишга ўралашиб қолган пайтингизда Аллоҳ таоло афвидан ноумид бўлмоғингиздир”.\nБунинг маъноси шуки, сиз Аллоҳнинг карами ва атосини ражо этган вақтингизда, бу тўғрида амалингизга таянган бўласиз. Вақтики амаллар камайиб, гуноҳлар кўпайганда умидингиз йўқолади! Сизнинг Аллоҳ субҳанаҳу ва таоло фазлига эмас, амалингизга таянганингизни кўрсатувчи миқёс мана шу бўлади. Ибн Атоуллоҳ раҳимаҳуллоҳ ҳикматларининг мухтасар маъноси шудир.\nСўнг айтамизки, бу ҳикматнинг ақидада муҳим ўрни бор. Саййидимиз Расулуллоҳ (с.а.в.) каломлари бўлган суннатда тажаллий этган муҳим маъноси бор. Булардан кейин эса ахлоқий-тарбиявий аҳамияти ҳам борки, Худо хоҳласа буларнинг барчасини баён қиламиз.\nШу муносабат билан биламизки, Ибн Атоуллоҳнинг ҳикматлари уч турга бўлинади:\nБиринчи қисм, тавҳид меҳварида айланади.\nИккинчи қисм, аҳлоқ меҳварига доирдир.\nУчинчи қисм, сулук ва нафсни кирлардан поклашга тааллуқлидир.\nИшни биринчи ҳикматдаги эътиқодий аҳамият баёни ва таҳлили билан бошлаймиз. “Жавҳаратут тавҳид” соҳиби айтади:\n“Агар савоб берса маҳзи фазли биландир, гар азобласа маҳзи адли иладир.”\nБу ақидага ҳар бир мусулмон инсон эътиқод қилмоғи лозимдир. Салафи солиҳ ризвонуллоҳи алайҳим йўллари айнан шундай эди.\nКиши: “Балки биз ҳақли бўлганимиз савоб, қилган солиҳ амалимизга биноан бўлиши кўриниб турибди”, дейиши мумкин.\nЛекин агар ўйлаб кўрсак, банда ва Парвардигори ўртасидаги алоқа тўғрисида чуқур мулоҳаза этсак, иш бундай эмаслигини идрок қиламиз.\n“Албатта Аллоҳ амалимга қараб савоб беради”, “Жаннатга амалим туфайли киргизади”, деган сўзларингнинг маъноси нима? Бу гапнинг маъноси, Албатта Аллоҳ азза ва жалла жаннатга нарх белгилади. Бу нарх дирҳамларда ёки молиявий қийматларда эмас, балки ибодатлар, тоатлар ва гуноҳ ишлардан узоқ юришларда намоён бўлади. Агар тоатлар қилсангиз, ёмонликлардан сақлансангиз, демак нархни тўлабсиз. Шу боис сотиб олган молингизга ҳақли бўлибсиз! “Қилиб қўйган амалим сабабидан савоб оламан”, деганингизда, гапингизнинг маъноси мана шундай бўлади.\nАммо иш ҳақиқатда ана шундайми? Яъни, сиз Аллоҳ азза ва жалла талаб этган буйруқларни бажарганингизда жаннатга мустаҳиқ ва пешона терингиз билан унга молик бўлдингизми? Бу ҳолатингиз бир миқдор пулни муайян ерни сотувга қўйган сотувчисига тўлаган муштарийнинг ҳолига батамом ўхшайдими? Агар ўйлаб кўрсангиз иш жудаям катта фарқ билан фарқланаётганини кўрасиз.\nМен сотувга қўйилган боғчанинг пулини сотувчи истаган нархда, нақд тўлаган пайтимда, бу боғчага тўла молик бўламан. Сотувчи менга ҳеч қандай миннат қилолмайди ва энди қонун ҳам уни меники эканини расмиятчиликлар йўли билан исботлаб беради. “Еримдан чиқ, пулини ҳеч кам қилмай, тўлиқ тўлаб қўйганман”, дейишга менинг ҳаққим бўлади. Бу банданинг банда билан бўлган алоқасидаги ҳолат.\nАммо Аллоҳ субҳанаҳу ва таоло сизга лозим этган тоатларни буюрган, сизни огоҳлантирган ёмонликлардан наҳий этган пайтда ва вожиботни адо этишга, муҳаррамотдан узоқ бўлишга муваффақ қилган ҳолатда иш энди тамоман фарқланади. Адо қилган намозингизга сизни ким қодир қилди? Тутган рўзангизга ким сизни муваффақ этди? Иймонга қалбингизни ким очди? У Аллоҳ азза ва жалла эмасми? “Улар сизга мусулмон бўлганларини миннат қилурлар. Айтинг: «Сизлар менга мусулмон бўлганларингизни миннат қилманглар. Балки агар (иймонингларда) содиқ бўлсангизлар, Аллоҳ сизларни иймонга ҳидоят қилганини миннат қилур. (Ҳужурот сураси, 17-оят), деган Аллоҳ рост сўзлабди.\nДемак икки сурат, икки ҳолат ўртасида катта фарқ бор. Сизга ким иймонни яхши ва куфр, гуноҳ ва исённи ҳунук кўрсатиб қўйди? Ким? У Аллоҳ субҳанаҳу ва таолодир. Аллоҳнинг байтларидан бир байтга келиб жамоат намозига ҳозир бўлишга ва Аллоҳ субҳанаҳу ва таолога яқин қиладиган сўзларни эшитишликка ким қалбингизни очди ва қодир қилди? Ким? У Аллоҳ субҳанаҳу ва таолодир. Демак, боғчага эга бўлиш учун ўз молининг бир бўлагини берган билан, тоат-ибодат ҳам Аллоҳ таолонинг жаннатига эга бўлишнинг муқобилига мулкингиздан берган тўловга ўхшайди, дейишингиз жудаям катта фарқли қиёсдир, ўхшатишдир.\nШундай экан, сиз ўзингизни Аллоҳ субҳанаҳу ва таолонинг жаннати ва савобига ҳақлиман, деб тасаввур қилишингиз жоиз бўлмайди. (Мен ишлатган; “.. ҳақлиман, деб тасаввур қилишингиз жоиз бўлмайди”, нозик таъбирини яхшилаб мулоҳаза қилинг). Чунки сиз У талаб қилган нарсани тақдим этдингиз. Чунки сиз У вожиб этган ишни қилдингиз, ҳаром этган нарсадан узоқ бўлдингиз. Сизга бундай эътиқод жоиз бўлмайди. Агар шундай эътиқод қилсангиз, ширкнинг энг хатарли турларидан бири бўлади. Бунинг сабаби, чунки бу эътиқод, намозингиз сиздан бўлган зотий, ички қудрат сабабидан эканига иймон келтирганингизни ва бу билан сиз Аллоҳга ўтказиб қўйганингизни билдиради. Бу Аллоҳ азза ва жалла сизга буюргандаги қилган тоатингиз, борлиғингиздаги ҳаракат туфайли, борлиғингиз эса ўзингизнинг мулкингиз ва қудратингизлигини, ҳамда ўзингизга тегишли эканини, амалингизга молик ҳам ўзингиз эканингизни, куч-қудратингизнинг яратувчиси ҳам, бор қилувчиси ҳам ўзингизлигини, Борийнинг эса буларга ҳеч қандай алоқаси йўқ эканини англатади.\nДемак, гўё сиз хаёл қилаётган нарсангизда шундайсиз; унга тақдим қилган тоатларингиз ўзаро келишувга мувофиқдир. Ва шу сабабли айтасиз: “Мана булар буйруқларинг. Уларни ўзимнинг куч ва қудратим билан Сен хоҳлагандек амалга оширдим. Энди менга улар эвазига ваъда қилган жаннатингни бергин”.\nАмалиёт мана шундай қилиб, олди ва сотди амалиётига айланди. Сенга қийматни бердим, демак Сендан унинг эвазини талаб қиламан!!\nБанда ва Парвардигори ўртасидаги мантиқ шуми? Унда сиз Аллоҳга убудийятингиз воқеълигидан қаердасиз? Сиз Расулуллоҳ (с.а.в.) саҳобаларига ўргатган: “Ла ҳавла ва ла қуввата илла биллаҳ” (маъноси: (Маъсиятдан) тўсиқ ва (тоатга) қувват фақат Аллоҳ биландир) қудсий калимасидан қаерда турибсиз? Бандаларнинг феълини яратувчиси Аллоҳ субҳанаҳу ва таоло экани ҳақидаги бешубҳа бўлган иймоний инончдан қанчалик масофадасиз? Бизнинг банда сифатида феълларимизни ким яратади?\nСалафи солиҳ ақидаси бўлган ҳақиқатнинг баёнини қилиш вақти ўтмади, деб ўйлайман. Улар ашъраийлар ва мотуридийлар тимсолидаги Суннат вал жамоат аҳлларидир.\nДемак мен Аллоҳ субҳанаҳу ва таолога тилим билан ҳамд айтаётган пайтимда, ана шу ҳамд билан тилимни ҳаракатлантираётган Аллоҳга шукр қилмоғим керак бўлади. Намоз ўқиш учун тун ярмида уйғонганимда, мени Ҳузурида туришга муваффақ қилган Аллоҳга сано айтмоғим лозим бўлади. Агар Унинг менга севгиси бўлмаганда, менга иноят қилмаганда ва менга лутф этмаганда, уйқуга ғарқ бўлардим, бундайин Олдида туриш билан икром қилинмаган бўлардим.\nОлдин ҳам бир оиланинг хизматида бўлган солиҳа қиз қиссасини сўзлаб бергандим. Тунлардан бирида оила бошлиғи ярим тунда уйғонди ва қизни уйнинг бир четида намоз ўқиётган ҳолда кўрди. Қиз сажда қилган ҳолида шундай деяётган эди: “Аллоҳим менга севгинг сабабидан мени бахтли, офиятли ва икромли қилишингни сўрайман”. Уй соҳиби унинг дуосини эшитиб, уни жуда оғир санади. Намозидан салом бергунча кутиб туриб, унга юзлангач: “Аллоҳга бу қандай даллол бўлди? Унинг ўрнига: “Аллоҳим Сенга бўлган севгим туфайли мени бахтли, офиятли ва икромли қилгин”, десанг бўлмайдими?”, деди. Шунда қиз унга жавоб қилди: “Эй хўжам, агар У мени севмаганда, бу соатда мени уйғотмасди. Агар мени севмаганда, Олдида турғизиб қўймасди. Агар мени севмаганда, бу муножотни гапиртириб қўймасди!!”\nМулоҳаза қилинг биродарлар.. Бу – ҳар биримиз эътиқод қилишимиз керак бўлган тавҳиддир. Қандай қилиб Аллоҳга намозимизни миннат қиламиз, ваҳоланки унга муваффақ қилган Унинг ўзи бўлса?!\nАқида уламолари: “Агар савоб берса маҳзи фазли биландир, гар азобласа маҳзи адли иладир.”, деган пайтда айнан шу асосни назарда тутишган.\nШу ерда кейинги савол пайдо бўлади: Агар иш бундоқ бўлса унда Аллоҳ азза ва жалланинг: “Қилган амалларингиз сабабидан жаннатга киринглар!”, (Наҳл сураси, 32-) ояти каримасининг маъноси нима? Аллоҳ таоло бу Каломини қадим Баёнида кўп марта такрорлаган бўлса? Бу саволнинг жавобида Аллоҳга муҳаббатингизни янада зиёда қиладиган ва Унинг убудийяти ҳисларига янада чуқур чўктирадиган сўзларни айтаман:\nАлбатта бу калом бир тарафнинг қарори. Бу Аллоҳ азза ва жалла томонидан берилган қарор, икки томонлама келишув қарори эмас! Аллоҳ сизни амалга муваффақ қилди. Уни тўғри бажаришга илҳомлантирди. Эшигида дуо билан қалбингиз жўш уриб дейсиз: “Ҳол ҳам, қувват ҳам фақат Ўзингдан. Пешонам Қўлингда. Хоҳлаганингдек тасарруф қиласан. Уни саодат ва рашод йўли сари бургин!”. Аллоҳ дуойингизга ижобат этади, қалбингизни яхшиликка очади ва солиҳ амалга муваффақ қилади. Сўнг қиёмат куни сизга: “Қилган амалларингиз сабабидан жаннатга киринглар!”, дейди. Аллоҳ азза ва жалладан бўлган бу калом, У билан сизнинг ўртангиздан жорий бўлган ўзаро розилик келишувининг ижросими? Бу худди сотувчи ва олувчи ўртасида бўлган битимга ўхшайдими?\nЙўқ, Аллоҳ асрасин! Албатта У азза ва жалла жаннатга киришингизга амалингизни сабаб қилган экан, буни У ўзидан сизга фазл ва эҳсон ўлароқ қилди.\nАгар сиз масалани Аллоҳ ва бандалари ўртасидаги муносабат, ҳаққа ҳақ билан эваз бериш кўринишида бўлади, деб тасаввур қилсангиз ва бу даъвони ўзингиз билан қиёматгача кўтариб борсангиз ва: “Мендан талаб қилган амалларингни бажаришим сабабидан жаннатга ва унда абадий қолишга ҳақлиман”, десангиз, бу даъвойингизга биноан Аллоҳ азза ва жалла сизни дақиқ ҳисобга тортса, бу ҳолда даъво қилаётган ҳаққингиздан бирортаси ҳам қолмайди. Уларнинг барчаси Аллоҳга убудийятингиз ва Унинг ёрдами, тавфиқига муҳтожлигингиз соясида йўқ бўлиб кетади.\nБунга ота ўз фарзандини олийжаноблик ва яхши ишларга йўллаган пайтда: “Агар сен мана бу камбағалга бир миқдор маблағ берсанг, сени совға билан сийлайман”, деб, боланинг чўнтагига сездирмай пул солиб қўйиш ҳолати ёрқин мисол бўлади. Бола отасининг истагини ваъда қилган совғасини қўлга киритиш илинжида амалга оширади ва ҳалиги камбағалга отаси чўнтагига ташлаб қўйган пулни беради. Ота бундан хурсанд бўлади ва фарзандининг саховатидан ҳайратланганини ушбу сўзлар билан ифодалайди: “Буюк инсонийлик қилдинг! Сен бу ишинг билан катта ажр ва улкан савобга эга бўлдинг!”.\nРавшан кўриниб турибдики, албатта бу отанинг болага бераётган тарбияси. Фарзанд ҳам унинг чўнтагида бўлган мол отасининг моли эканини, яхши амали учун мукофот ва совға номи билан олаётган сийлови, бу инсоний гўзал амални янада кўпроқ қилишга ундаш мақсадида, унга тарғиб этишнинг бир кўриниши эканини шубҳасиз кейинчалик билиб олади. Аллоҳ азза ва жалланинг: “Қилган амалларингиз сабабидан жаннатга киринглар!”, дейиши мана шу қабилдаги ишдир.\nХабарларда келишича, Аллоҳ таолонинг бандаларидан бири қиёмат кунида: “Эй Раббим, мени адлинг билан ва ҳақли бўлганимга кўра ҳисоб қилгин. Мен дунё ҳаётимнинг ҳаммасини сенга бирор кун ҳам осий бўлмай яшадим”, дейди. Шунда Аллоҳ унга бериб қўйган икки кўрувчи кўзи неъматини эслатади: “Сен бу кўз шукрини адо қилдингми?”. Ва кўз тўғрисида унга бўлган Аллоҳнинг фазлини тарозининг бир палласига ва унинг тоат-қуруботларини тарозининг бошқа палласига қўйилади. Шунда Илоҳий фазл палласи унинг Аллоҳ бажаришга қодир қилган тоат-қуруботлари палласини босиб кетади.\nАгар ўзингиз яшаб турган дунё ҳаётингизда фойдаланаётган Аллоҳнинг неъматларига боқсангиз, неъматлардан баҳра олаётган бир лаҳзангиз, бажарган тоатларингизнинг ҳаммасидан кўп ва оғир эканини кўрасиз. Сиз Аллоҳ субҳанаҳу ва таолонинг бандасисиз. Қудрати билан Унга итоат қиласиз. Раҳмати билан У томон юрасиз. Меҳрибонлиги билан Унга яқинлашасиз.\nМен ҳам отам (Аллоҳ раҳмат қилсин!) дуоларида айтган сўзларни айтаман:\n“Эй Раббим, мен Сенга шукр айтаман. Лекин Сенга шукр қилишга мени илҳомлантирган Сенинг Ўзинг! Сенга шукр қилишим, мени бу шукрга муваффақ қилганинг учун, яна шукрга муҳтождир. Бундай ҳолда шукр силсила бўлиб кетади, чунки Сен ҳар нарсанинг Яратгувчисисан. Ва Сен ҳар қандай ҳолатларда менга лутф қилгувчисан!”\nТаржимон Мубашшир Аҳмад\nРажаб ойи тўғрисида одамлар орасида турли нотўғри ..


Нега Tatil.uz блогери яна Туркияга йўл олмоқда ва у Чаноққалъада нималар билан банд бўлади?\nТуркия – меҳмондўст, қизиқарли, энг асосийси эса – ранг-баранг! Сиз Истанбул, Анталия, Бодрум ва бошқа машҳур йўналишлар ҳақида етарлича маълумотга эга бўлдингиз, деб ўйлаймиз. Энди эса янги марраларни забт этиш вақти келди! Бизнинг турк ҳамкорларимиз Leisure business travel таклифига кўра, Tatil.uz кўплаб қизиқарли ва тадқиқ қилинмаган жойларни ўзида мужассам этган Чаноққалъани ўрганиш учун йўл олмоқда!\nЭгей ва Мармар денгизлари айнан шу ерда кесишади, бу эса ҳудуддаги жойларни янада манзарали, иқлимини майин қилади. Демак, биринчи навбатда, Эгей денгизидан эсаётган шамол туфайли Чаноққалъада иссиқ ҳаво деярли кузатилмайди ва ёзги оилавий дам олиш учун қулай шароит яратилади!\nЧаноққалъа – бу икки қитъа – Европа ва Осиё кесишуви. Провинция ривожланган инфратузилма ва қулай транспорт қатнов йўлига эга. Айтишларича, минтақа меҳмонхоналари ранг-баранг, жумладан, оилавий бўлиб, болалар билан бориш қулай. Иккинчи вазифа – Сизга бу ҳақда маълумот бериш ва барчасини батафсил тушунтириш!\nЧаноққалъа – барча тарафдан қизиқарли тарихий жойлар билан ўралган провинция. Шу номдаги шаҳар, провинциянинг маъмурий маркази тимсоли «Троя» фильмининг суратга олиш гуруҳи томонидан совға қилинган Троя оти ҳисобланади!\nҚадимий Троя шаҳрининг ўзи ҳам шу провинциядан жой олган.\nЧаноққалъадан 73 километр олисда антик Ассос ва шинам Баҳромқалъа жойлашган. Ассосда албатта томоша қилиш лозим бўлган кўплаб қадимий обидалар сақланиб қолган.\nБаҳромқалъа эса Мовий ранг байроқли мусаффо пляжлари, ажойиб муҳитга эга шинам меҳмонхоналари ва совғалар сотилувчи кўплаб дўконлари билан ажралиб туради.\nТуркиянинг ушбу минтақасидаги таомлар ниҳоятда мазали, балиқ ва денгиз маҳсулотларидан тайёрланган таомлар ҳеч кимни бефарқ қолдирмайди. Бу ерга бир марта бўлса ҳам келганлар дўлмали сардина ва пишлоқли холвани татиб кўришни маслаҳат беришади! Қизиқарли туюляптими? Албатта, татиб кўринг!\nTatil.uz билан Чаноққалъани забт этишга тайёрмисиз? Ундай бўлса бизни кузатишда давом этинг! Келаётган шанба, 30 июнда блогеримиз Александра Терёхина ушбу ўлкани тадқиқ этишга киришади! Унинг саёҳатини Facebook, Instagram ва Telegram-каналимизда кузатиб боринг ва, албатта, блогимизни ўқинг! Барчаси ҳали олдинда! Сафаргача ҳали вақт бор, шу сабабли Чаноққалъа курорт минтақаси, Баҳромқалъа ва Ассос ҳақида нималарни билмоқчилигингизни ёзинг, биз эса имкон қадар саволларингизга жавоб беришга ҳаракат қиламиз!\nСтолица или не столица? Вот в чем вопрос!\nДопустите ли вы ошибки в таком простом тесте?\nВ Стамбул — через Шымкент в ноябре\nот UZS 6,073,600\nВстречаем Новый год в Анталии!\nПляжный отдых 7 дней / 6 ночей\nот UZS 8,777,600\nМега-тур в Турцию\nЭкскурсионный тур 8 дней / 7 ночей\nот UZS 10,400,000


Президент Байден Россияни Украинага тажовуз оқибатларидан яна бир бор огоҳлантирди (видео)\nАҚШ президенти Жо Байден Украина теварагидаги вазият юзасидан баёнот берди.\nОқ уй раҳбарига кўра, Россиянинг Украинага тажовуз қилиши хавфи ҳамон мавжуд, Россия ҳарбийлари ҳануз Украинага таҳдид солувчи позицияларни эгаллаб туришибди. Байден Украина атрофида, жумладан, унинг Беларусь билан чегаралари яқинида тўпланган рус аскарлари сони 150 мингга етганини айтган.\nУнинг айтишича, 15 февраль куни Россия Мудофаа вазирлиги қўшинлар чегарадан узоққа олиб кетилганини билдирган бўлса-да, Қўшма Штатлар ҳозирча бу маълумотни тасдиқлай олмайди.\nБайден яна бир бор Россияни дипломатия йўлини танлашга чақирган. У Россия халқига мурожаат қиларкан, АҚШ унга таҳдид солмаётганини, Қўшма Штатлар унга душман эмаслигини айтган. Байденга кўра, Вашингтон Россияни беқарорлаштиришга интилмайди.\nПрезидент ўз чиқишида АҚШ ва СССР Иккинчи жаҳон урушида иттифоқдош бўлганини эслаган. У Украинага қарши муҳтамал ҳужумни сира оқлаб бўлмаслигини урғулаб, Украина билан Россияни умумий тарихи ҳамда кўплаб алоқалар бирлаштиришини эслатган.\nБайденнинг билдиришича, Россия агрессия бошлагудек бўлса, АҚШ ва иттифоқчилари шу пайтгача жорий этилган санкцияларга нисбатан анча кескин чеклов чораларини кўради. Президент янги санкциялар агрессия бошлангани заҳоти кучга киритилишини таъкидлаган. Санкцияга учрайдиган объектлар сирасида у “Шимолий оқим-2” газ қувурини ҳам тилга олган.\nАҚШ президенти Қўшма Штатлар, Россиянинг “хавфсизлик кафолатлари”га доир талабларига жавобан қатор таклифларни илгари сурганини айтиб, Москвани музокарага чорлаган. Унинг урғулашича, АҚШ Украинага ўзини мудофаа қилиши учун қурол-аслаҳа етказиб берган, аммо унинг ҳудудида ракеталарни жойлаштирмоқчи эмас.\nБайденга кўра, Америка ўз принципларидан воз кечмайди, хусусан, ҳар бир мамлакат, шу жумладан Украинанинг ҳам ўз ташқи сиёсат йўналишини мустақил танлаш ҳуқуқини ҳурмат қилади.\nПрезидент, шунингдек, АҚШ НАТОдаги иттифоқчиларини ҳимоя қилишга ва киберҳужумлардан мудофааланишга шайлигини билдирган.


Марказий Осиёда ов туризми - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nМарказий Осиёда ов туризми\nМарказий Осиё мамлакатларида ов туризми ривожланмоқда. Бугунги кунда минтақада архар овлаш имконияти хорижлик сайёҳларни ўзига жалб қиляпти. Мазкур йўналишни ривожлантириш мақсадида тоғ қўйлари овини лицензиялаш кўзда тутилган. Аммо бунда фақат насл қолдириш ёшидан ўтган кекса жониворларнигина отишга рухсат берилади. Ёввойи ҳайвонларни сақлаб қолишнинг бундай механизми бугунги кунда АҚШ, Канада, Мексика, Африкада қўлланилиб, ижобий натижа бермоқда. Ғояни илмий асослаш ва меъёрий-ҳуқуқий база яратиш бўйича ишлар давом этяпти. Таъкидлаш жоиз, ўлжа туризми туфайли сўнгги 10 йилда Тожикистонда Марко Поло қўйлари сони деярли икки баравар ортди. Бугунги кунда Қозоғистонда 17 мингтагача ҳар хил турдаги архар яшайди. Янги лойиҳа орқали тушган маблағни ташаббускорлар «Қизил китоб»га киритилган ҳайвонлар популяцияси соҳасидаги фанлар ривожи учун сарфлаш ниятида.\nБАТИР СЕЙКЕНОВ, ТУРИЗМ БЎЙИЧА МИЛЛИЙ КОМПАНИЯ БОШҚАРУВИ РАИСИ МАСЛАҲАТЧИСИ:\n- Архарларни ўрганиш керак. Бўйинбоғлар сотиб олиб, уларни кузатиб туриш мумкин. Сўнг генетикасини ўрганамиз. Бундай ов нима учун керак? Чунки хорижлик овчига ўлжанинг фақат шохи керак. Бошқа органларини эса биз тадқиқот учун олишимиз мумкин. Ривожланган мамлакатларда бу усул аллақачон жорий этилган. Ўшанда биз учун илмий маълумотлар туфайли архарлар сонини кўпайтириш имкони туғилади.\nКУРТ АЛЬТ, ТОҒ ҚЎЙЛАРИ ЖАМҒАРМАСИ ДИРЕКТОРИ /АҚШ/:\n- Тадқиқот натижаларига кўра, мазкур лойиҳа самарали таъсир кўрсатади. Мавжуд жониворлар сони ортади, архарлар тарк этган ҳудудларига қайтади. Архарлар кўпайиши минтақада қор барслари сони ортишига ҳам ижобий таъсир кўрсатади. Чунки улар илвирсларнинг асосий ўлжаси.\nархарМарказий Осиёов туризми\nЗамонавий модада Марказий Осиё мотивлари тобора ёрқинроқ кўзга ташланмоқда\nҚозоғистон-Ўзбекистон: 2020 йилга бориб, ўзаро товар айланмаси 5 миллиард долларга етади\nҚирғизистонда “Ўш фест-2019” туризм фестивали ўтказилди\nҚозоғистон-Ўзбекистон: Ўзбек ёшлари қозоғистон ОЎЮда масофавий таълим олади\nҚозоғистонда “Сариарқа” магистраль газ қувурлари қурилиши ниҳоясига етмоқда\nШереф Малкоч: Қ.Тўқаевнинг «Миллий ижтимоий ишонч кенгаши»ни ташкил қилиши - замон талабига мос тўғри қарор\nНур-Султонда биринчи марта шаҳар туризми масалалари бўйича Глобал Саммит бўлиб ўтади\nRegional Focus. 19.09.2019


Ноқонуний товарлар божхоначилар томонидан ушлаб қолинди\n20:22 / 10.11.2015\n2015 йилнинг 9 ойи давомида Тошкент шаҳар божхона бошқармаси ходимлари томонидан ҳуқуқни муҳофаза қилувчи бошқа идоралар вакиллари билан ҳамкорликда салкам 800 та божхона қоидабузарлиги аниқланиб, қиймати 6 млрд. сўмдан ортиқ товар-моддий бойликлар далилий ашё сифатида олиб кўйилди.\nЖумладан, бошқарманинг “Тошкент-товар” ТИФ божхона пости ходимлари томонидан Тошкент шаҳридаги “K.A.” корхонаси (мақолада ташқи иқтисодий фаолият иштирокчилари номлари ўзгартирилган) томонидан Хитойдан келтирилган “Ошхона анжомлари” товарлари унга тегишли йўл-юк кузатув ҳужжатлари ҳамда божхона юк декларацияси асосида божхона кўригидан ўтказиш давомида 114,5 млн. сўмдан ортиқ қийматдаги салкам 30 турдаги товар божхона декларациясида қайд этилмагани аниқланди.\nШунингдек, мазкур божхона постида “А.А.Т.” масъулияти чекланган жамияти (МЧЖ) номига келтирилган товарларни божхона кўригидан ўтказиш давомида божхона юк декларациясида қайд этилмаган қиймати салкам 136,4 млн. сўмлик турли хўжалик моллари тегишли ҳужжатларсиз олиб кирилганлиги фош қилинди.\n“Арқ-булоқ” ТИФ божхона пости ходимлари “N.M.C.”МЧЖ томонидан товарларни ноқонуий равишда олиб киришга бўлган уринишларни фош қилишди. Мазкур корхона номига келтирилган юклар ўрнатилган тартибда божхона кўригидан ўтказилганда, қиймати 250 млн. сўмлик салкам 50 турдаги “Автомобиль эҳтиёт қисмлари” божхона юк декларациясидан “тушиб” қолганлиги аниқланди.\n“Чуқурсой” ТИФ божхона пости ходимлари пойтахтимиздаги “Q.G.L.” МЧЖ томонидан келтирилган юкларни божхона кўригидан ўтказиш давомида божхона юк декларациясида қайд қилинган кимёвий моддалардан ташқари тегишли ҳужжатлари бўлмаган қиймати 75 млн. сўмлик 62 турдаги турли халқ истеъмоли товарларига ҳам дуч келишди.


Техника ва агрегатларни диагностикалаш ва сақлаш тартиблари - Ўзбекистон Республикаси Қишлоқ хўжалиги вазирлиги\nНасоснинг поршени едирилганда уни уйда тузатишни иложи йўқлиги боис, устахонага таъмирлаш учун топширадилар. Кўриб турибсизки, улар оддийгина иш қуролларини аввал кир-чирдан тозаладилар, сўнгра созлигини текшириб (диагностикалаб), носозликларни тўғриладилар (таъмирладилар) ва омборхонага жойладилар (сақловга қўйдилар).\nАммо бугунги кунларда фермерларимиз ишлатаётган «Арион–360С» трактори ва «Доминатор–130» ғалла комбайнига ўхшаган техника воситалари кетмон ҳам, ўроқ ҳам эмас – улар жуда мураккаб ва қимматбаҳо машиналар. Уларни диагностикалаш, сақловга тайёрлаш ва сақлаш муайян тартиб-қоидаларга амал қилишни талаб қилади.\nФермерлар, механизаторлар ва муҳандис-техникларга яхши аёнки, машиналар ишлаётганда двигател трубасидан қора тутун чиқаётган ёки бегона товушлар эшитилаётган, радиатордаги совутиш суюқлиги қайнаётган, подшипниклар корпуслари қизиётган, картер ва редукторлардан мой оқаётган, илашиш муфтаси ёки юриш ғилдираклари шатаксираётган, тупроққа сифатсиз ишлов берилаётган, экишда уруғ сарфи меъёридан ошаётган, қатор ораларига ишлов берилганда ўсимлик ва ҳосил элементлари шикастланаётган, дори сепишда суюқлик бир текис тарқалмаётган, дон ёки пахта ерга кўп тўкилаётган бўлса, билингки, қайсидир детал ёки узел носоз. Машина, унинг узеллари ва агрегатларини қисмларга ажратмаган ҳолда ана шу носозликни аниқлаш ва баҳолаш техник диагностикалашнинг асосий вазифасидир.\nМашиналарни диагностикалаш ишларини республикамизнинг қуйидаги корхоналарда амалга ошириш мақсадга мувофиқдир:\n1) муқобил машина-трактор парклари(МТП)нинг техник хизмат кўрсатиш пунктлари ва таъмирлаш устахоналарида;\n2) туман МТПлар ва «Агротехсервис-МТП» МЧЖ устахоналарида;\n3) машиналарни капитал таъмирлашга ихтисослашган вилоят ва республика таъмирлаш корхоналарида;\n4) хорижий машинасозлик компаниялари ва фирмаларнинг республика вилоятларида жойлашган Сервис марказларида.\nМуқобил МТПларда плуг, дискли борона, сеялка, култиватор, дори пуркагич каби машиналар диагностикаланади ва таъмирланади.\nТуман МТПлар ва «Агротехсервис-МТП» МЧЖлар республика машинасозлик корхоналарида ишлаб чиқарилган чопиқ ва универсал-чопиқ тракторлари, пахта териш машиналари ҳамда фермер хўжаликлари ва муқобил МТПлар томонидан таъмирга топширилган машиналарни техник ҳолатини баҳолайди ва шунга асосан таъмирлаш ишларини амалга оширади.\nВилоят ва республика таъмирлаш корхоналари двигателлар, машиналар (тракторлар, комбайнлар) шассиларини капитал таъмирлайди; детал, узел ва агрегатлар (ёнилғи насоси, гидравлика қурилмалари, электр асбоблари ва бошқалар)нинг қолдиқ ресурсларини аниқлайди, уларни соз (ишлатса бўлади), таъмирталаб (қайта тиклаш мумкин) ва бутунлай носоз (қайта тиклаш мумкин эмас) деган турларга ажратади.\nУмуман, машиналарни диагностикалаш натижасида қуйидаги масалалар ўз ечимини топади:\n- муайян муддатларда (мото-соат, мавсум сони ёки йилларда) ишлаган машиналарга кўрсатиладиган техник хизматлар жараёнида бажариладиган ишларнинг турлари ва ҳажмларини аниқлаш;\n- машиналарнинг қолдиқ (захира) ресурслари ва уларни механизациялашган ишларни бажаришга тайёрлик даражасини (имкониятини) баҳолаш;\n- машиналарга кўрсатиладиган техник хизматлар сифати устидан назоратни амалга ошириш;\n- машиналарни ишлатиш жараёнида рўй берадиган носозликлар сабабини топиш ва уларни бартараф этишга доир тавсияларни бериш.\nШундай қилиб, техник диагностикалаш машиналарни хизмат қилиш муддатлари давомида рационал иш (агротехник) кўрсаткичларини сақлаб қолиш; бузилишларни олдини олиш йўли билан техник носозликлар туфайли машиналарни тўхтаб қолиш вақтларини қисқартириш; машина узеллари ва агрегатларини асоссиз равишда қисмларга ажратишга чек қўйиш; машиналар, уларнинг узеллари ва агрегатларининг таъмираро ресурсларидан тўлиқ фойдаланиш (эҳтиёт қисмлар сарфини кескин камайтиришга эришилади); машинани қисмларга ажратмаган ҳолда олдин бажарилган техник хизмат кўрсатиш ва таъмирлаш ишларининг сифатини баҳолаш; ёнилғи сарфи ва машинани соз ҳолда ушлаб туришга йўналтириладиган харажатларни кескин камайтиришни таъминлайди.\nДиагностика натижасида буткул соз деб баҳоланган машиналар сақлашга тайёрланади ва қўйилади.\nПлугларни сақловга тайёрлаш. Плуг бетонланган ёки асфальтланган, яъни қаттиқ юзали майдончага олиб келинсин; лемех, отвал ва бошқа узеллар тупроқ, лой ва ўсимлик қолдиқларидан тозалансин ва босим остидаги сув билан ювилсин; цилиндр штуцерларидаги резьбали бирикмаларга ПВК мойи суркалсин ва улар гайка-қалпоқлар билан беркитилсин. Ажратиш муфтали шланглар ечиб олинсин. Очиқ жойларга хомутлар, болт ёки гайкалар ўрнатилсин, ҳимоя мойлари билан қоплансин. Шланглар бино ичида осилган ҳолда сақлансин; отваллар ва предплужниклар, дала доскалари, дисксимон пичоқ, кўтариш механизмларининг винтлари ва шарнирлари, гидроцлиндрлар штоги ва резьбали бирикмаларнинг ишчи сиртлари ПВК мойлари билан қоплансин; лемехлар остига тагликлар, рама учига тиргак қўйилсин.\nПахта ва ғалла сеялкаларини сақловга тайёрлаш. Сеялка чангдан, тупроқдан, чигит ёки дон қолдиқларидан тозалансин, босимли сув билан ювилсин ва қисилган ҳаво пуфлансин; барча ғилдирак гупчаклари, подшипниклар ва узатмалар таянчлари, сошниклар, тарангловчи роликлар ва бошқа ишқаланувчи юзалар солидол билан ёғлансин; мойдонлар текширилсин, тозалансин, яроқсизлари алмаштирилсин; тасмалар, занжирлар ва уруғўтказгичлар ечиб олиниб, тозалансин, ваннага солиниб ювилсин; занжирлар 80–90 даражагача қизиган дизель ёнилғиси билан 20 минут давомида ваннада ювилсин; тасмалар текширилсин, яроқсизлари алмаштирилсин, созларига тальк кукуни сепилсин ва омборга топширилсин; уруғ бункерлари ва бошқа қисмлар сиртидаги занглар қириб ташлансин, жилвир қоғозлар билан тозалансин, ҳаво ёрдамида пуфлансин; сошниклар, экиш аппаратлари, ҳаракат узатувчи юлдузчалар, таянч ғилдиракларнинг сиртқи қопламалари ва бошқа занглайдиган жойлар мойлансин; барча пружиналардаги тарангликлар йўқотилсин; сеялка рамаси тиргакка қўйилсин, шинадаги ҳаво босими 30 фоизга камайтирилсин, сиртига АКС-4 алюминий бўёғи суркалсин ва тиргак билан ердан кўтарилсин.\nКультиваторларни сақловга тайёрлаш. Детал ва узеллар чангдан, тупроқдан, бегона ўт ва минерал ўғит қолдиқларидан тозалансин, култиватор тепага кўтарилсин, босимли сув билан ювилсин; мойдонлар текширилсин, солидол юборгич ёрдамида эски мой янгисига алмаштирилсин, бунда мой тирқишлардан сизиб чиқсин; занжирлар ва ўғитўтказгичлар ечиб олинсин, ювиб, тозалансин, НГ-204 ҳимоя мойи суркалсин ва омборга топширилсин; ўғит солиш аппаратининг банкалари ва ҳамма деталлари ўғит қолдиғидан тозалансин. Экиш тарелкаси ва регулятори, ричаг ва шкала, тишли ғилдираклар, ҳаракат узатувчи валиклар ва банканинг ички сиртига ҳимоя ёғи суртилсин. Банкалар қопқоғи зичлаб бекитилсин; деталлар сиртлари зангдан тозалансин, ҳаво билан пуфлансин ва ПЭВ-74 мойи суркалсин; ишчи органлар, резьбали бирикмалар, детал ва шарнирларнинг ишқаланиш сиртлари, ишчи органлар ва осиш механизми секциялари, таянч ғилдираклари сиртлари тозалангандан кейин ҳимоя ёғлари билан қоплансин.\nҒалла комбайнларини сақловга тайёрлаш. Барча дарчалар ва ҳимоя кожухлари очилсин. Комбайинни 10–15 минут ишлатинг, ичкаридаги ўсимлик қолдиқлари ташқарига чиқиб кетади; мой босган жойларни эритмаларнинг бири билан ювинг; электр ускуналарини полиэтилен плёнкалар билан ғилофланг, радиаторнинг ҳимоя тўрини ечиб олинг, босимли сув билан ювинг; двигател картеридаги эски мойни тўкинг. Филтрлар, форсункаларни қиздирилган дизел ёнилғиси билан ювинг. Картерга 80 фоизи дизел ёнилғиси ва 20 фоизи мотор мойидан иборат эритмани қуйинг. Двигателни 10–15 секунд давомида салт ишлатгандан кейин бу суюқликни тўкиб ташланг,ўрнига янги мотор мойини қуйинг; тезликлар қутиси, кетинги кўприк ва охирги узатмалар картеридаги эски мойларни ҳам шу тартибда алмаштиринг; занжирларни ечиб олиб, 90–100 ҳароратдаги дизел мойида 10–15 минут қайнатинг. Уларни мойдан олиб тўрли ваннага солинг ва мой қолдиқлари сирқигандан кейин ваннадан олиб қуритинг. Тоза занжирларни калавалаб сим билан боғланг, сўнгра мой шимдирилган қоғозга ўранг ва омборга топширинг; тасмаларни зангдан тозаланг, иплари чиқиб кетган, моғор босган жойларини 2 фоизли формалин эритмасида дизенфекцияланг, мой доғларини бензин шимдирилган латта билан артиб кетказинг, тасмаларни қуритинг, устига тальк сепинг. Олиниши қийин бўлган тасмаларни жойида артинг, совунли илиқ сувда ювинг, қуритиб, АКС-3 алюминий бўёғини сурканг. Шкивлар ва роликларнинг иш сиртларига зангдан ҳимояловчи мой суртинг; жатка сегмент пичоғини ечиб олинг, тозаланг, ҳимоя мойидан суртинг, ёғоч ғилофга жойлаштириб, омборга топширинг. Қия камерани тозаланг, транспортёр таранглигини камайтиринг, винтларга, занжир ва тароқларга ҳимоя мойини суртинг. Жатка корпусини мувозанатловчи механизм пружинаси таранглигини камайтириг; барча элеваторларнинг қопқоқларини очинг, шнеклар ва куракчаларни кирдан тозаланг. ўалла бункерининг ичини ва шнекларни дон қолдиқлари ва кирдан тозаланг. ўалла бўшатиш шнеги учини ва резина тарновни полиэтилен плёнка билан ғилофланг ва сим билан боғланг; двигател ҳаво тозалагичи деталларини ечиб олиб ювинг, жойига қайтадан ўрнатинг. Ёнилғи филтирини ювиб тозаланг. Картерлардаги тиқинни бўшатиб, эски мойни тўкиб ташланг, ювувчи суюқлик қуйиб чайқатинг, сўнгра уни тўкинг. Корпусларни 5 фоизли АКОР-1 қўшилмаси аралаштирилган янги мотор мойи билан тўлдиринг. Тутун чиқариш ва ҳаво тозалагич трубалари ва бошқа қисмлардаги тешикларни тиқинлар билан зичланг; аккумулиятордаги электролит зичлиги ва сатҳини меъёрига етказинг. Генератор ва стартёр сиртлари, коллектор ва шлицаларини ҳаво билан тозаланг. Клеммаларни мойланг; гидросистема бакига 30 даражагача илитилган ва 5 фоизли АКОР-1 қўшилмаси аралаштирилган мой қуйинг. Гидроцлиндр штокларига ПВК ҳимоя мойидан, шлангларга алюминий бўёғидан сурканг; шиналардаги ҳаво босимини 30 фоизга камайтиринг, сиртига АКС-4 алюминий бўёғидан сурканг. Шиналарни тиргак ёрдамида ердан озгина кўтариб қўйинг.\nМХ-1,8 русумли пахта териш машиналарини сақловга тайёрлаш. Терим аппарати ва вентиляторни очиқ жойда 3–5 минут ишлатинг, бункерга йиғилган қолдиқ пахталарни тозалаб олинг. Бункер қопқоғи ва тўрларига илиниб қолган пахта толалари ва хас-чўпларни қўлда олиб ташланг; вентиляторни ўчиринг, аппаратнинг ҳамма эшикчаларини жойидан ечиб олинг, аппаратни 5–10 минут ишлатиб, босимли сувда тўрт томонидан ювинг. Шпинделлар, ажраткич чўткалар ва вентилятор парракларига ёпишиб қолган пахта толалари ва чиркларни қирғичлар ёрдамида тозалаб ташланг. Эшикчаларни жойига ўрнатинг.\nПахта териш машинасини ёпиқ бино ичига ҳайдаб киринг. Омборда сақланаётган кичик ғилдиракни вилкаси билан жойига ўрнатинг. Тракторнинг тагига ва катта ғилдиракларга ўрнатилган ҳимоя шчитокларини ечиб олиб, омборга топширинг.\nҚувват олиш валига ўрнатилган тарқатиш редукторини ечиб олинг, унинг шлицали валига ҳимоя кожухини ўрнатинг. Терим аппаратлари, бункер ва рул ғилдираклари гидроцлиндрлари билан трактор гидротақсимлагичи орасидаги барча шлангларни ечиб олиб, тозаланг, омборга топширинг. Очиқ қолган штуцерларни гайкалар ёки қопқоқлар билан беркитинг.\nМашинага ўрнатилган ёритиш, габарит ва огоҳлантириш чироқларининг электр симлари тракторнинг электр қурилмаларидан ажратилсин, очиқ қолган клеммалар иҳоталансин, симлар омборга топширилсин.\nМашина бўйлама рамаларини тракторнинг орқа кўприги кожухларидаги таянчларга, чап ва ўнг лонжеронларига маҳкамловчи болтлар ҳамда лонжеронлар билан орқа кўприк орасидаги чап ва ўнг кашаклар бўшатиб олиниб, омборга топширилсин.\nМашинанинг чап ва ўнг бўйлама рамалари бошларининг остига мустаҳкам тагликлар қўйилсин. Уларнинг баландлиги шундай танлансинки, бунда рамалар ер юзасига параллел ҳолатда бўлсин.\nАппаратдаги иккита редукторнинг қопқоқлари очилсин, ичидаги эски мой олиб ташлансин, дизел ёнилғиси билан ювилсин, янги мой солинсин ва қопқоқлар беркитилсин.\nПневмосистема вентиляторлардаги иккита тасма ва шпинделларни тўғри айлантирувчи саккизта понасимон тасмалари ечиб олинсин, яроқсизлари чиқитга чиқарилсин. Яроқли тасмалар совунли сувда ювилсин, қуритилсин, уларга тальк кукуни сепилсин ва омборга топширилсин.\nШпинделларни тескари айлантирувчи саккизта понасимон тасмалар (тескари айлантирувчи колодкалар) нинг созлари жойида қолсин, фақат тасмалар сиртига тальк кукуни сепиб қўйилсин.\nАппаратнинг қўзғалмас ва қўзғалувчан секцияларини бир-бирига тортиб турувчи пружиналар бўшатилиб, эркин ҳолатга келтирилсин.\nПлуг, борона, сеялка, култиватор каби оддий машиналарни бостирма остида, трактор, ғалла комбайни ва пахта териш машинаси каби мураккаб техника воситаларини ёпиқ бинолар ичида сақлаш мақсадга мувофиқдир.\nМашиналар ёпиқ бинода сақланса занглашни олди олинади (қишлоқ хўжалиги машиналарининг 70–80 фоиз деталлари очиқ ҳавода занглаш туфайли ишдан чиқади), резина деталлари (тасмалар, втулкалар, шланглар) емирилмай, соз ҳолатда туради, машинани келгуси мавсум учун тайёрлаш кам эҳтиёт қисм талаб этилади, фермер маблағи тежалади, энг муҳими, машинанинг ишлаш муддати ва яроқлилиги ортади. Шундан келиб чиққанда фермерларимиз алоҳида-алоҳида ёки учта-тўрттаси бирлашиб, битта замонавий машина сақлаш саройини қуриб олсалар яхши иш бўлади.


Буйрагини «айфон»га алмаштирган йигит ногирон бўлиб...\n11.01.2019 16:00 0 372\nВан доим тенгқурларидан, замондан ортда қолмасликка тиришарди. Орзусини амалга оширишда «ёрдам берувчилар»ни эса интернетда топди.\n«Айфон»ли бўлиш учун битта буйрагини сотишга аҳд қилганида 17 ёшли соғлом йигитча эди. Ҳозир 25 ёшда ва ногирон...\nЯширин операцияни икки нафар жарроҳ ўтказди, улар Ваннинг битта буйрагини кесиб олиб, эвазига келишилган 22 минг юанни беришди. Йигитча операциядан чиқибоқ «iPhone 4» ва «iPad 2» сотиб олиб, сўнг уйига қайтди. Ота-она бехабар...\nАммо Ваннинг қувончи узоққа чўзилмади. Аҳволи кескин ёмонлашди, якка буйраги зўриқиб қолди. Сир очилди, унга буйрак етишмовчилиги ташхиси қўйилди. Энди у ногирон. Тўшакка михланиб қолган, доимий қаровга муҳтож, қонини сунъий буйрак тозалаб беряпти.\nЎз вақтида ушбу воқеа Хитойда катта шов-шувга сабаб бўлганди. Воситачилар ва жарроҳлар қамалиб кетди. Ваннинг оиласига етказилган зарар учун 1,47 миллион юан ундириб берилди. Бироқ тўлақонли ҳаётни энди унга ҳеч ким қайтара олмайди. Афсус.\nХитой iPhone iPad донорлик\nХориж 08/08, 09:19


❓Хорижга чиқиш биометрик паспортини олишга аризани кўриб чиқиш муддати ва тўлови қанча? - zarnews.uz\n❓Хорижга чиқиш биометрик паспортини олишга аризани кўриб чиқиш муддати ва тўлови қанча?\n➖Ўзбекистон Республикаси ҳудудида хорижга чиқиш биометрик паспорти маълумотларни йиғиш пункти томонидан ҳужжатлар қабул қилиб олинган кундан бошлаб ўн иш кунида, хорижда эса дипломатик почтани жўнатиш графигига мувофиқ белгиланган тартибда берилади.\nФуқарога ва унга ҳамроҳлик қилувчи шахсга (шахсларга) хорижга чиқиш биометрик паспортини расмийлаштириш муддати Ўзбекистондан зудлик билан чиқиб кетишни талаб қиладиган ҳолатларда, шошилинч даволаниш зарурлигини тасдиқловчи вилоят ва республика миқёсидаги давлат тиббиёт ташкилотлари томонидан берилган ҳужжатлар, яқин қариндошининг оғир касаллиги ёки вафот этганлигини тасдиқловчи ҳужжатлар мавжуд бўлганида, чиқиш ҳуқуқига чеклов бўлмаган тақдирда 5 иш кунидан ошмаслиги лозим.\nФуқаро хорижга чиқиш биометрик паспортини йўқотган тақдирда янги паспорт белгиланган тартибда паспорт йўқолганлиги ҳақида ариза берилган кундан бошлаб 1 ой ичида берилади.\nЎзбекистон Республикасининг фуқароларига хорижга чиқиш учун биометрик паспорт бериш учун давлат божи БҲМнинг 1,2 баравари (294 000) сўм.\nБу ҳақда АОКАда бўлиб ўтган брифингда Давлат хизматлари агентлиги ахборот хизмати раҳбари Севара Зокирова маълумот берди.\nСамарқандда 237 826 нафар фуқарога хорижга чиқиш учун биометрик паспорт расмийлаштирилган


АҚШнинг Кобулдаги элчихонаси ёнида портлаш амалга оширилди\n10:43 / 15.08.2016\nАҚШнинг Афғонистон пойтахтидаги элчихонаси биоси яқинида портлаш содир этилди, деб хабар қилмоқда Синьхуа агентлиги воқеа гувоҳларининг сўзларига асосланган ҳолда. Қурбонлар ва жабрланганлар ҳақида маълумот йўқ.\nСўнгги ойларда Афғонистондаги вазият бирмунча кескинлашган. Мамлакат қишлоқ туманларининг сезиларли ҳудудини эгаллаб олган "Толибон" ҳаракати йирик шаҳарларга юришини бошлади. Бундан ташқари, ИШИД радикал гуруҳининг таъсири ҳам кучайиб бормоқда.\nпортлаш Афғонистон элчихона


Украина Россияга 3 млрд долларни нега қайтариши керак? - BBC News O'zbek\nУкраина Россияга 3 млрд долларни нега қайтариши керак?\nУкраина Молия вазирлиги Россия 2013 йил охирида берган 3 млрд доллар қарзни қайтариш сабабини кўрмаяпти.\n"Бу бизни олишга мажбур қилинган сиёсий кредит эди. Мен бу пулларни қайтаришга асосни кўрмайман", деб айтган Молия вазири Александр Данилюк Еспресо.TV. канали эфирида.\n"Биз бу пулларни қайтаришга масъул эмасмиз", деб қайд этган у.\nЎтган йил охирида Украина ҳукумати Виктор Янукович бошқаруви пайтида Россия томонидан берилган 3 млрд доллар қарзни тўлашга мораторий киритди.\n2013 йил декабрда ўша пайтда Украина президенти Виктор Янукович Москвага ишчи сафари билан борган эди. Айни вазиятда Майдонда бир ойдан бери Украинанинг ОИ билан келишувини талаб қилган норозилик намойишлар давом этаётган эди.\nВиктор Янукович ва Владимир Путин учрашуви ортидан Москва Киевга икки молиявий масалада ён босгани аён бўлди. Биринчиси газ нархи бир кубометрга 268,5 доллардан келишилди, иккинчиси Россия Украинага 15 млрд доллар қарз беришга тайёрлиги маълум бўлди.\nБир неча кун ўтиб эса дастлабки 3 млрд долларга тенг қимматбаҳо қоғозлар Украинага ўтказилди.\nБироқ Москва келишувидан уч ой ўтиб Янукович ҳокимиятдан ажралди.\nУкраинадаги воқеалар орқасидан янги сайланган президент Порошенко Bloomberg агентлигига берган интервьюсида 3 млрд долларни пора деб атади. Жаноб Порошенко Янукович бу пуллар эвазига ОИ билан келишувни имзоламасликка Путин билан келишгани орқасидан олди, деди.\n2016 йил феврал ойида Россия пулларни талаб қилиб Украинага нисбатан Лондон Олий маҳкамасига ариза топширди.


Карантин даврида Рамазон ҳайити намози қандай ўқилади? | FargonaZiyo.uz\nАсосий/Савол-жавоб/Карантин даврида Рамазон ҳайити намози қандай ўқилади?\nКарантин даврида Рамазон ҳайити намози қандай ўқилади?\nЎзА мухбири Ўзбекистон мусулмонлари идораси раисининг биринчи ўринбосари Ҳомиджон домла ИШМАТБЕКОВ билан шу ҳақда суҳбатлашди. Суҳбат асносида мухбир муборак Рамазон ойининг қачон бошланиши ҳақидаги саволга ҳам жавоб олди.\nкарантин пандемия Рамазон ҳайити савол-жавоб\nҲайит кунларини қандай ўтказамиз?\nКарантин шароитида ҳайит кунлари нималарга эътибор бериш керак?


Италиялик машҳур футболчи: Ҳозир хотиним фақат уйга пул олиб келишимни сўрамоқда\n10:53 / 15.02.2017\n34 ёшли италиялик ҳужумчи, яқинда «Сампдория» билан шартномаси бекор қилинган, ҳозирда янги клуб излаш билан банд бўлган Антонио Кассано футболчилик фаолиятини якунлаш ҳақида ҳам ўйлаётганини маълум қилди.\n«Иш билан муаммолар борлигига қарамасдан мен А Сериядаги фаолиятимни давом эттиришим ҳам мумкин. Мен шуни истайман. Аммо менга жамоалардан таклифлар бўлмаса, уйда ўтираман. Кўп эҳтимолки, ёзда футболчилик фаолиятимни якунлайман ва хотинимнинг менежерига айланаман. У ҳозирда мендан фақат уйга пул топиб келтиришни сўрамоқда.\nАгар ҳеч бир жамоа мени таркибга қўшиб олиш ҳақида ўйламаса, бошқа нима ҳам қиламан? Мен Хитойга, Грецияга ёки дунёнинг бошқа чеккаларига кетишни истамайман. Мен Италияда бўлишни истайман, аммо менга Италиядан таклифлар йўқ», — деган Кассано Striscia La Notizia телеканали эфирида.\nУшбу футболчи ўз вақтида «Рома», «Реал», «Милан», «Интер» каби жамоаларда юлдузлик даврларини ўтказган, Италия терма жамоаси сафида 2003 йилдан 2014 йилгача 39 учрашув ўтказиб, 10та гол урган.\nКассано агар янги жамоа топмаса нима иш қилмоқчи эканини айтиб ҳаммани ажаблантирди\nА серия. "Сампдория" "Ювентус" дарвозасига 3та гол урди\n23:37 / 19.11.2017


Боинг Ўзбекистонга яна учта дримлайнер еткизиб беради\n10:25 06.11.2016 (Янгиланган 10:28 06.11.2016) Ҳавола олиш\nТОШКЕНТ, 5 ноя — Sputnik. Американинг Boeing корпорацияси Ўзбекистон Ҳаво Йўлларига яна учта Boeing 787 Dreamliner самолётлари еткизиб беради деб хабар қилди Миллий аввиакомпания.\n"Boeing корпорацияси президенти Реймонд Коннернинг Ўзбекистонга ташрифи давомида яна учта Boeing 787 Dreamliner самолётлари харид қилиш ҳақида шартнома имзоланди", — дейилган компания хабарида.\nЎзбекистонга еткизиб бериш мўлжалланган янги самолётлар узайтирилган турда бўлиб, уларда йўловчилар ўриндиқлари сони кўпайтирилган бўлади. Еткизиб бериш муддати ва шартнома қиймати эълон қилинмаган.\nЭслатиб ўтамиз, шанба куни иккинчи Boeing 787 Dreamliner самолёти еткизиб берилдию Янги самолёт Сиэтлдан Тошкентга тўхтовсиз парвоз қилди.\nУшбу турдаги самолётларни эксплуатация қилиш учун Ўзбекистонда махсус таёргарликдан 18 нафар учувчи, ва 64 нафар самолётга хизмат кўрсатувчи мутахассис таёрланди. Ундан ташқари, Тошкент аэропортида ушбу турдаги самолётларга техник хизмат кўрсатиш станцияси ишга туширилди.\nДастлабки икки Boeing 787 Dreamliner самолётлари сотиб олиш ҳақидага шартнома Ўзбекистон Ҳаво йўллари ва Boeing компанияси орасида 2008 йилда имзоланган эди. Самолётлар Хитой ривожланиш давлат банки, Ўзбекистон тарақиёт фонди ва Миллий авиакомпаниянинг хусусий маблағлари асосида сотиб олинган эди.\n"Ўзбекистон Ҳаво йўллари" миллий авиакомпания Ўзбекистон ягона авиакомпания бўлиб, у давлатга тегишли. Бугунги кунда компания авиапарки ўнта Boeing 767-300, бешта Boeing 757-200, иккита Boeing 787 Dreamliner ва ўнта Airbus А-320 самолётларидан иборат. Ундан ташқари яна иккита Airbus А300-600F юк ташувчи самолётлари ҳам бор.\nЎзбекистон милллий авиакомпанияси Европа, Америка, Яқин шарқ ва Осиёнинг 20та шаҳрига, МДҲнинг 20 шаҳрига ҳамда 10 та маҳаллий йўналишларга парвозлар амалга оширади.


11.05.20 14:43\tmsk\nСув тошқини асоратига барҳам бериш ишлари. Ўзбекистон Мудофаа вазирлиги матбуот хизмати фотосурати\nҚирғизистон ҳукумати Сардоба сув омбори тошқинидан азият чеккан ўзбекистонликлар учун инсонпарварлик ёрдамини юборди. Бу ҳақда қирғиз ҳукуматининг матбуот хизмати хабар беради.\nБош вазир Муҳаммадкалий Абилғазиевнинг топшириғига кўра, Ўзбекистоннинг Сирдарё вилоятига минг тонна цемент, юз тонна гуруч, ўн тўнна ўсимлик ёғи юборилган. Юклар ортилган поезд Янгиер шаҳрига етиб келган. У ерда инсонпарварлик юкини Сирдарё вилоятининг ҳокими Ғофуржон Мирзаев кутиб олган.\n8 май куни АҚШнинг Ўзбекистондаги элчихонаси сув тошқинига учраган ўзбекистонликларга ёрдам сифатида $100 минг молиявий ёрдам кўрсатганди. Пуллар АҚШ ҳалқаро тараққиёт агентлиги (USAID) орқали тақдим этилиб, эвакуация қилинган одамларга биринчи эҳтиёж ёрдамини кўрсатишга йўналтирилади.\nБундан олдин россиялик миллиардер Алишер Усманов сув тошқинидан азият чеккан юртдошларига ёрдам пули берганди. «Мен халқим бошига тушган мусибат тушган пайтда жим туролмайман ва сув тошқини асоратларини тезроқ барҳам топиши ва муҳтожларга ёрдам сифатида ўн миллион доллар бераман», — деганди бизнесмен.\nЎзбекистон ғарбида жойлашган Сардоба сув омбори тўғонида 1 май куни ўпирилиш юз берган. Сув тошқини оқибатида 85 минг одам эвакуация қилинган, 60 та одам турли жароҳатлар билан касалхоналарга ётқизилган, тўрт киши ҳалок бўлган ва бир киши бедарак йўқолган. Ўзбекистонда 99 та кўп қаватли турар жой бинолари қисман талофат қўрган, қўшни Қозоғистонда эса 900 та бинони сув босиб кетган.


Жамият 18:30 / 17.10.2021 24491\nПахтачидаги болалар боғчасидан хўжалик мудири ошпаз билан тил бириктириб, ошхонадан пиширилган гўшт ўғирлаб чиққани ва бу ишни боғча мудирасининг топшириғига кўра амалга оширгани ҳақидаги хабар кўпчиликни ғазаблантирди.\nЧунки дунёда етимлар ва ёш гўдакларнинг ҳақини ейишдан ҳам оғирроқ гуноҳ ҳам, жиноят ҳам бўлмаса керак. Минг таассуфлар бўлсинки, давлат мактабгача таълим ташкилотларининг аксариятида мана шундай иллат ҳамон сақланиб турибди.\nПахтачидаги ҳолат видеотасвир билан исботланди, ҳолат юзасидан жиноят иши қўзғатилди. Аммо мен аниқ ишонаманки, Ўзбекистоннинг ҳар бир бурчагидаги давлат МТТларда ташмачилик, ўғрилик ва болалар ҳақига хиёнат эҳтимоли сақланиб тураверади.\nНега ишлар қўлга тушмаган ўғри эмас, қабилида давом этмоқда?\nБиринчи ва бош сабаб — давлат томонидан боғча тарбиячилари ва бошқа ходимларига берилаётган маош жуда оз. Унга рўзғор тебратиб бўлмайди. Натижада ташмачилик, болалар ҳақига хиёнат авж олади.\nБоғчада етарлича овқатланмаслик оқибатида болалар камқон, нимжон бўлиб вояга етишади.\nПрезидент Шавкат Мирзиёев ташаббуси билан ёш авлодни болалар боғчасидан бошлаб тарбиялашга катта эътибор қаратила бошланди. Мактабгача таълим тизими буткул ислоҳ қилинди. Алоҳида вазирлик тузилди. Бу орада кўплаб боғчалар таъмирланди. Уй боғчалари очишга рухсат берилди. Давлат томонидан 1 фоизлик имтиёзли кредитлар ажратилди. Бу ишлар натижасида сўнгги йилларда юртимизда мактабгача ёшдаги болаларнинг МТТларга қамров даражаси ҳам кескин ошди.\nЭнг таассуфлиси, жойларда бу ислоҳотларни тушунмасдан, моҳиятини англамасдан, борига қаноат қилмасдан, эскича фикрлаб, ишлаётганлар учрамоқда.\nНега боғчаларда аутсорсинг хизмати ривожланмаяпти?\nХорижий тажрибани жорий этиб, болалар боғчаларини озиқ-овқат билан таъминлашни аутсорсинг тизимига ўтказиш борасида кўп гапирилди. Кўргазма ва семинарлар ўтказилди. Шахсан ўзим уларнинг бир нечтасида қатнашганман.\nБу жуда хайрли иш. Аутсорсинг тизимида боғчаларга меъёрий ҳужжатларда белгиланган рацион бўйича, тендер асосида четдаги корхона томонидан нонушта ва тушликка озиқ-овқатлар ҳар бир бола учун алоҳида-алоҳида тайёрлаб етказиб берилади.\nЎзбекистон Республикаси Вазирлар Маҳкамасининг 2021 йил 30 июндаги 407-сонли «Давлат мактабгача таълим муассасаларида соғлом овқатлантириш тизимини янада такомиллаштириш тўғрисида»ги қарорида кунлик таомномалар Мактабгача таълим вазирлиги томонидан тузилиб, тасдиқланган ҳамда Санитария-эпидемиологик осойишталик ва жамоат саломатлиги хизмати билан келишилган намунавий, мавсумий таомномалар асосида тузилади, деб белгилаб қўйилган.\nНега мана шу тизим оммалашмаяпти? Пандемиягача ҳаммаси яхши кетаётган эди. «Ура-урачилик» билан баландпарвоз гаплар айтилди. Қиламиз, оммалаштирамиз, дея ваъдалар берилди. Кейин, ўйлашимча, шунчаки ташлаб қўйилди.\nТоки боғчаларда ошпаз, омбор мудири каби тоифадаги инсонлар ишлар экан, ташмачилик бўлаверади, болажонларнинг нонлари «туя» қилинаверади.\nБундай ярамас иллатдан барчани фақат аутсорсинггина қутқариши мумкин.\nФақат бунда ҳам ўзига яраша шарти бор. Мактабгача таълим вазирлиги томонидан ташкиллаштириладиган тендер ниҳоятда шаффоф ва ҳалол ўтиши керак. Танловда чиндан ҳам барча имкониятларга эга корхоналар иштирок этиши ва уларнинг энг муносиби ютиши керак. Бундай ишлар билан туман ҳокимининг жияни, туман мактабгача таълим бўлими мудирининг қайноғаси шуғулланмаслиги керак.\nБу тизимни манфаатлар тўқнашувининг олдини олган ҳолда тезроқ жорий қилиб, соҳада тартиб ўрнатилсагина Пахтачидаги каби хунук воқеаларга барҳам берилади. Унгача барчаси эски тос, эски ҳаммомлигича қолаверади.


Қашқадарёда ҳам "Ташаббусли бюджет” лойиҳасида ғолиб бўлган таклифлар маълум бўлди » Chiroqchi tuman hokimligi rasmiy web sayti\nҚашқадарёда ҳам "Ташаббусли бюджет” лойиҳасида ғолиб бўлган таклифлар маълум бўлди\nyangiliklar / murojaatlar 26-апр, 17:539 77\nЎз навбатида, ғолибликни қўлга киритган яъни, энг кўп овоз тўплаган таклифларни молиялаштиришда жорий йилнинг 1 феврал ҳолатига кўра "Фуқаролар ташаббуси жамғармаси"да 18086,6 млн. сўм қолдиқ сўмма бўлиб, шундан сўнг жамғармага 83928,3 млн. сўм (шундан 14886,1 млн. сўми маҳаллий бюджетдан, 69042,2 млн. сўми 2022 йил бюджет параметри ҳисобидан шаклланган) маблағ ўтказилган ҳолда ҳозирги пайтда жамғармадаги қолдиқ сўмма 102014,9 млн. сўмни ташкил этмоқда.\nВилоят Молия бошқармаси маълумоти.\nЗойир Мирзаев Қашқадарёда ресторан ва кафеларга чекланган\nЧироқчи туман ҳокимининг навбатдаги озиқ-овқат маҳсулотлари ўз эгаларига етказилди\nТуман ҳокими Х.Жураев: "Уйларни бузмасдан кўп қаватли уйлар қурилишига йўл қўйилмайди"